**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Νοεμβρίου 2019, ημέρα Τρίτη και ώρα 10.15΄, στην Αίθουσα Γερουσίας τoυ Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Οικονομικών Υποθέσεων και η Διαρκής Επιτροπή Κοινωνικών Υποθέσεων υπό την προεδρία του Προέδρου της Διαρκούς Επιτροπής Οικονομικών Υποθέσεων, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κύρωση α) της από 25.09.2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β) της από 30.09.2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ) της από 04.10.2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α΄ 150) και άλλες διατάξεις» (4η συνεδρίαση-β΄ ανάγνωση).

Στη συνεδρίαση παρέστησαν ο Υπουργός Υγείας, κ. Βασίλειος Κικίλιας, ο Υφυπουργός Οικονομικών, κ. Απόστολος Βεσυρόπουλος, ο Υφυπουργός Περιβάλλοντος και Ενέργειας, κ. Δημήτριος Οικονόμου, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Μακρή Ζωή (Ζέττα), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τζάκρη Θεοδώρα, Φλαμπουράρης Αλέξανδρος, Μιλτιάδης Χατζηγιαννάκης Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Παπαναστάσης Νικόλαος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Ηλίας - Κριτών και Λογιάδης Γεώργιος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρυζίδου Παρασκευή, Γιόγιακας Βασίλειος, Βασιλειάδης Βασίλειος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μπίζιου Στεργιανή (Στέλλα), Οικονόμου Βασίλειος, Σταμενίτης Διονύσιος, Τσιλιγγίρης Σπυρίδων (Σπύρος), Φωτήλας Ιάσων, Οικονόμου Ιωάννης, Αβραμάκης Ελευθέριος, Ζαχαριάδης Κωνσταντίνος, Βαρδάκης Σωκράτης, Θραψανιώτης Εμμανουήλ, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Καφαντάρη Χαρούλα, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κυρίες και κύριοι συνάδελφοι, αρχίζει η κοινή συνεδρίαση της Διαρκούς Επιτροπής Οικονομικών Υποθέσεων και της Διαρκούς Επιτροπής Κοινωνικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κύρωση α) της από 25.09.2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β) της από 30.09.2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ) της από 04.10.2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α΄ 150) και άλλες διατάξεις».

Είμαστε στην τέταρτη και τελευταία συνεδρίαση. Είμαστε στη δεύτερη ανάγνωση του νομοσχεδίου.

Τον λόγο έχει ο Εισηγητής της Πλειοψηφίας, κ. Λάζαρος Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, από τις συζητήσεις που διεξήχθησαν την προηγούμενη εβδομάδα επί του παρόντος σχεδίου νόμου, το συμπέρασμα που βγήκε είναι ότι η Αξιωματική Αντιπολίτευση δεν ενδιαφέρεται να συζητήσει εποικοδομητικά και να βρεθεί «κοινός τόπος» για τις διατάξεις του. Αντιθέτως, είναι αποφασισμένη να αρνείται, να αντιτίθεται, να κάνει «μάχες οπισθοφυλακής», να διαστρεβλώνει, να «θολώνει» και να συκοφαντεί. Είναι το μόνο αντιπολιτευτικό έργο που ξέρει να κάνει.

Κατά βάση, όμως, και για να είμαι ακριβής, είναι το μόνο που ξέρει να κάνει καθώς, τα χρόνια της διακυβέρνησής της, λειτουργούσε και τότε ως αντιπολίτευση, γιατί ακόμη και τότε «βολευόταν» να κάνει «μάχες χαρακωμάτων», εναντίον των ίδιων της των πολιτικών, να «θάβει» στην πράξη πολιτικές που πρότεινε στη θεωρία, να ρίχνει «κροκοδείλια δάκρυα» για πρακτικές που εφάρμοζε ή υπέθαλπε η ίδια, «έξις δευτέρα φύσις».

Όπως δεν βρήκε τίποτα θετικό να πει για όλα τα προηγούμενα νομοσχέδια, που η Ν.Δ. έφερε και ψήφιζε στη βουλή, καταψηφίζοντας μέχρι και τη σύμβαση για τις εξορύξεις των υδρογονανθράκων - που στην ουσία ήταν δικό της νομοσχέδιο - έτσι δεν βρίσκει τίποτα καλό να πει και για το παρόν πολυνομοσχέδιο, το οποίο εξάλλου καταψήφιζε επί της αρχής -γιατί έτσι - χωρίς ουσιαστικό επιχείρημα, χωρίς θέσεις, χωρίς πρόταση. Αντιθέτως όμως, με πληθώρα χαρακτηρισμών που καταδεικνύουν και το εύρος της πλάνης.

«Δυσανεξία» στη διεύρυνση της δημοκρατίας, καταλόγισε στην Κυβέρνηση ο κ. Φάμελος, που προφανώς μπέρδεψε το σχέδιο νόμου που συζητάμε σήμερα με τα τεσσεράμισι χρόνια της διακυβέρνησης του ΣΥΡΙΖΑ, όταν συνέβαιναν «σημεία και τέρατα», που προσέβαλαν βαριά τη δημοκρατία μας.

Μα, δεν καταλαβαίνετε κ. Φάμελε, ότι με τέτοιους χαρακτηρισμούς βυθίζεστε όλο και περισσότερο δημοσκοπικά, απαξιώνεστε όλο και περισσότερο πολιτικά. Τι προσφέρατε στη συζήτησή μας μέχρι σήμερα; Μια διαρκή «γκρίνια», αναφορικά με το ζήτημα της κατάργησης των ΝΟΜΕ, ένα μέτρο το οποίο στοχεύει στην προστασία του συνόλου της ελληνικής Οικονομίας.

Μια «γκρίνια» δηλαδή, απέναντι στην κυβερνητική απόφαση να βάλει τέλος σε δημοπρασίες ρεύματος, τις οποίες η Δ.Ε.Η. αναγκάστηκε να πουλάει - με συμφωνία του κ. Τσίπρα από το 2015 - ρεύμα κάτω του κόστους, με αποτέλεσμα να χάσει 600 εκατομμύρια ευρώ, προς όφελος των ανταγωνιστών της ή αλλιώς προς όφελος των μεγάλων συμφερόντων, όπως συνηθίζετε να λέτε.

Τώρα, έχετε το θράσος και «γκρινιάζετε» που προχωράμε γρήγορα στην εξυγίανση της Δ.Ε.Η. και στην αποτροπή περαιτέρω διολίσθησης των οικονομικών μεγεθών της. «Γκρινιάζετε» ακόμη και τώρα που η τιμή της Δ.Ε.Η. έχει τριπλασιαστεί, σε σχέση με αυτή που ήταν την ημέρα των ευρωεκλογών, ακόμη και τώρα που ο διεθνής οίκος αξιολόγησης Standard & Poor’s αναβαθμίζει την πιστοληπτική ικανότητα της Δ.Ε.Η..

Θα έχει μεγάλο ενδιαφέρον να δούμε αν θα καταψηφίσετε τη ρύθμιση και στην Ολομέλεια, γιατί τότε θα πρέπει να εξηγήσετε στα εκατομμύρια των καταναλωτών, γιατί το πράξατε και γιατί θέλετε να συνεχίσει η Δ.Ε.Η. να ζημιώνεται.

Και αν για τα ενεργειακά ζητήματα υπήρχε αδικαιολόγητη «γκρίνια» και αντιπολίτευση για την αντιπολίτευση, στα ζητήματα του ΚΕΘΕΑ υπήρξε η αποθέωση του παραλογισμού, με αφορμή την αλλαγή ενός Δ.Σ.. Η κυρία Φωτίου, μάλιστα, κατά την προσφιλή τακτική ΣΥΡΙΖΑ, μίλησε για ένα «απονομιμοποιημένο» Συμβούλιο, καθώς και για «πραξικόπημα» με διαβατήριο το 40% που μας έδωσε ο ελληνικός λαός, που προκαλούν δήθεν - κατά τα λεγόμενά της που τα παίρνω από τα Πρακτικά - την κυνική γραμμή της συκοφαντίας, της λασπολογίας, της σκανδαλολογίας, της λάσπης.

Ακούσετε κ. Φωτίου, το γεγονός ότι η πραγματικότητα απέχει από τη θεωρία ΣΥΡΙΖΑ, δεν σημαίνει ότι θα πρέπει να αλλάξει η πραγματικότητα. Ο κόσμος αυτός δεν δημιουργήθηκε για να χωράει στις θεωρίες σας, ούτε για να ανέχεται τις ιδεοληψίες σας. Για να το ξεκαθαρίσουμε, λοιπόν, κανένας από εσάς - πέρα από συνθήματα - δεν κατέδειξε για ποιον ακριβώς λόγο η αλλαγή του διοικητικού μοντέλου του ΚΕΘΕΑ αποτελεί πρόβλημα.

Ειδικά όταν, ούτε ο σκοπός του ΚΕΘΕΑ αλλάζει, αντίθετα, παραμένει ο ίδιος και διαφυλάσσετε, ούτε η διαφάνεια μειώνεται, αντιθέτως, διευρύνεται και ισχυροποιείται η χρηστή διοίκηση και η αποτελεσματική διαχείριση του Οργανισμού, όταν ενισχύεται η πολυφωνία και όταν η Γενική Συνέλευση, από όργανο αποκλειστικά εκλογής των μελών του Δ.Σ., μετατρέπεται σε όργανο που χαράσσει και διαμορφώνει τη στρατηγική του Οργανισμού.

Όταν διευρύνεται η συμμετοχή κοινωνικών φορέων, εργαζομένων και μελών των θεραπευτικών κοινοτήτων, στη γενική συνέλευση του ΚΕΘΕΑ. Αντιθέτως, τι διακινδυνεύετε κυρία Φωτίου; Διακινδυνεύετε, το πάρτι που συνέβαινε σε δομές του ΚΕΘΕΑ, όπου σύμφωνα με το πόρισμα του τακτικού διαχειριστικού ελέγχου από το Γενικό Λογιστήριο του Κράτους, καταγράφονταν σειρά οικονομικών και διοικητικών ατασθαλιών αλλά και σύμφωνα με έκθεση της ομάδας εργασίας, του ίδιου του ΚΕΘΕΑ Θεσσαλονίκης, καταλογίζονται απίστευτα πράγματα.

Τι έκανε η προηγούμενη διοίκηση του ΚΕΘΕΑ για όλα αυτά; Γιατί κατηγορεί ο ΣΥΡΙΖΑ την ηγεσία του Υπουργείου Υγείας που τα στέλνει όλα στον εισαγγελέα; Η νέα Κυβέρνηση στηρίζει το ΚΕΘΕΑ. Προφανώς, κάνει ένα πάρα πολύ σημαντικό έργο και το αναγνωρίζουμε. Από τη στιγμή όμως, που χρηματοδοτείται το ΚΕΘΕΑ με 20 εκατομμύρια ευρώ περίπου και έχει αυξηθεί φέτος αυτή η χρηματοδότηση, νομίζω ότι, είναι απολύτως αναγκαίο να υπάρχει διαφάνεια και έλεγχος. Όλα στο φως, κυρία Φωτίου. Και κάτι ακόμη. Το να κατηγορεί για απονομιμοποίηση, η κυρία Φωτίου, που μόλις χθες, περήφανα, ταυτίστηκε με τους «μπαχαλάκηδες» στην ΑΣΟΕΕ, πάει πολύ. Ποιους πήγατε να υπερασπιστείτε στην ΑΣΟΕΕ, κυρία Φωτίου; Τους νόμιμους ή αυτούς που μετέτρεψαν το πανεπιστήμιο σε κέντρο ανομίας; Αυτούς που η συντριπτική πλειοψηφία της ελληνικής κοινωνίας βάζει στο περιθώριο; Λίγη αιδώς, δεν βλάπτει.

Πέραν αυτών, στις ρυθμίσεις του παρόντος πολυνομοσχεδίου, υπάρχουν νέα, βελτιωμένα μέτρα για την προστασία της πρώτης κατοικίας, ειδικά, για τα νοικοκυριά που αντιμετωπίζουν οικονομική δυσπραγία. Σημαντική ρύθμιση επίσης, είναι αυτή, που μειώνει τις βλαπτικές συνέπειες στις τουριστικές επιχειρήσεις, έπειτα από την κατάρρευση, της Thomas Cook. Η μη απόδοση του φόρου διαμονής και η αναστολή του ΦΠΑ για έξι μήνες, αλλά και η πρόβλεψη για τους εργαζόμενους, είναι οι πρώτες θετικές ενέργειες, με βάση και το δημοσιονομικό χώρο που επιτρέπει, η έξοδος της χώρας από την πολυετή κρίση. Επειδή όμως, πάντα υπάρχουν περιθώρια για περισσότερη στήριξη, είμαι πεπεισμένος κύριε Υπουργέ, ότι, τα αρμόδια Υπουργεία, θα λάβουν υπόψιν και τις προτάσεις των φορέων που κλήθηκαν σε ακρόαση, κυρίως, αυτές που αφορούν στη φορολόγηση των επιχειρήσεων και στην απαλλαγή από την υποχρέωση καταβολής Φ.Π.Α για τα ανείσπρακτα τιμολόγια της Thomas Cook, καθώς επίσης και για ολιγόμηνη αναστολή πληρωμής των υποχρεώσεων προς δημόσια ασφαλιστικά ταμεία και τράπεζες.

Για τους κοινόχρηστους χώρους, κύριε Πρόεδρε, θα χρειαστώ δύο λεπτά επιπλέον, η ίδια τρικυμία. Η δήθεν οικολογική Αριστερά, δεν βρίσκει αναγκαία την αναστολή της έκδοσης νέων οικοδομικών αδειών και οικοδομικών εργασιών στον Υμηττό έως την 1η Οκτωβρίου του 2020, λόγω της ιδιαίτερης ευαισθησίας του οικοσυστήματος και των αυξημένων πιέσεων του δομημένου περιβάλλοντος στους πρόποδές του. Η δήθεν οικολογική Αριστερά, που σταματά γήπεδα και επενδύσεις για το δίκαιο του Κορμοράνου, δεν νοιάζεται για το αν αλλοιωθεί το τοπίο, μέχρι την εξεύρεση οριστικής λύσης σε χρόνια προβλήματα του ορεινού όγκου με την έκδοση του σχετικού Προεδρικού Διατάγματος .

Η Κυβέρνηση, όμως, της Ν.Δ. δεν θα αναλωθεί στο να αντικρούει μία μονότονη και στείρα αντιπολίτευση. Προχωράει στην καθημερινή βελτίωση των όρων ζωής των πολιτών, στην καθημερινή αντιμετώπιση ζητημάτων που είχαν αφεθεί στη μοίρα τους, με αποτέλεσμα να φαντάζουν, στην πορεία, δυσεπίλυτα.

Κυρίες και κύριοι συνάδελφοι, η συζήτηση όλων αυτών των ημερών υπήρξε από πολλές απόψεις ενδιαφέρουσα. Το πιο ενδιαφέρον χαρακτηριστικό της, όμως, κατά την άποψή μου είναι ένα: η πολιτική επιλογή ΣΥΡΙΖΑ, ο οποίος ψάχνοντας να βρει στοιχειώδες αντιπολιτευτικό αφήγημα, κινδυνεύει να αρθρώνει πια μόνο «παραμύθια».

Κύριε Πρόεδρε, επειδή στις 12 το μεσημέρι προεδρεύω στην Επιτροπή Απολογισμού και Ισολογισμού του Κράτους, θα ήθελα να δηλώσω για τα Πρακτικά, ότι η Ν.Δ. ψηφίζει το νομοσχέδιο, επί της αρχής, επί των άρθρων και στο σύνολο του και παρακαλώ αυτό να καταγραφεί.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Έχει καταγραφεί στα Πρακτικά η θετική σας ψήφος, επί της αρχής και επί των άρθρων του νομοσχεδίου, όπως και στο σύνολό του.

Το λόγο έχει ο κ. Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ (Εισηγητής της Μειοψηφίας):** Κυρίες και κύριοι συνάδελφοι, συζητάμε, ακόμη, ένα πολυνομοσχέδιο της Κυβέρνησης της Ν.Δ. που αποκαλύπτει τις κεντρικές στοχεύσεις της, πέραν εκείνων που αποτελούν προσγείωσή της στα προβλήματα της καθημερινότητας.

Ρυθμίζει θέματα αναγκαία προς αντιμετώπιση με επιλογές που δεν μπορούμε να διαφωνήσουμε και θέματα που κάναμε τις παρατηρήσεις μας. Ακούσαμε και συγκεκριμένες προωθητικές προτάσεις που έγιναν κατά την ακρόαση των φορέων και ζητήματα που αποκαλύπτουν, αγαπητέ συνάδελφε της Πλειοψηφίας, τις ιδεολογικοπολιτικές αγκυλώσεις σας, τις έμμονες σας και τις πρακτικές οικοδόμησης του «γαλάζιου υδροκέφαλου» κράτους, χαρακτηριστικές στον νόμο για το «Επιτελικό Κράτος» και τώρα στις ρυθμίσεις για την κατάργηση του αυτοδιοίκητου του ΚΕΘΕΑ.

Σας ενοχλούν οι διαδικασίες αυτοδιοίκησης - αυτοδιαχείρισης των κοινωφελών οργανισμών. Θέλετε διοικήσεις που να αποτελούν το «μακρύ χέρι» της «γαλάζιας» πελατειακής εξουσίας, όπως αυτή τη ζήσαμε στο ΚΕΕΛΠΝΟ και είχε καταγγείλει η πρώην Πρόεδρος του, η κυρία Τζένη Κρεμαστινού. Όμως, αποδείχτηκε ότι και με ελεγχόμενες από εσάς διοικήσεις, δεν διασφαλίζεται η χρηστή διαχείριση που επικαλείστε ως πρόθεση της νομοθέτησής σας.

Στο ΚΕΕΛΠΝΟ έγιναν και «όργια» διασπάθισης του δημοσίου χρήματος και παρά τις επισημάνσεις από την πρώην Υφυπουργό Υγείας της Κυβέρνησης Ν.Δ. - ΠΑ.ΣΟ.Κ., της κυρίας Φωτεινής Σκοπούλη, συνεχίστηκε να διανέμεται, αφειδώς, «μαύρο» χρήμα προς ημέτερους, ύψους πολλών εκατομμυρίων ευρώ, που δεν υπάρχει στην συγκεκριμένη περίπτωση, η οποία θα διερευνηθεί από τη Δικαιοσύνη.

Στα θέματα που έπρεπε να ρυθμιστούν, βρίσκουμε στο άρθρο 1, την απαλλαγή από την υποχρέωση απόδοσης των φόρων διαμονής των υπόχρεων επιχειρήσεων που είχαν συμβληθεί με την Εταιρία «Thomas Cook». Συμφωνούμε. Όμως, οι προστατευτικές ρυθμίσεις του άρθρου 10 για τους εργαζόμενους σε επιχειρήσεις που συνδέονται με την «Thomas Cook» δεν είναι ολοκληρωμένες. Προβλέπουν μειωμένα ένσημα για τη χορήγηση επιδόματος ανεργίας με έκδοση υπουργικής απόφασης αόριστης υλοποίησης.

Σημειώνουμε ότι για να διασφαλιστούν οι εργαζόμενοι θα έπρεπε να προβλέπεται, ότι οι ευνοϊκές ρυθμίσεις για τους εργοδότες να εφαρμόζονται μόνο όταν δεν εκκρεμεί η πληρωμή δεδουλευμένων. Δεν γνωρίζουμε εάν το αποδεχθήκατε και στο τελικό σας κείμενο προς την Ολομέλεια και αν θα συμπεριλάβετε τις βελτιωτικές προτάσεις των εργαζομένων των φορέων, αλλά και των τουριστικών επιχειρήσεων. Γι' αυτό στο άρθρο 1, ψηφίζουμε «παρών».

Το άρθρο 2, κυρώνει την πράξη νομοθετικού περιεχομένου, κατεπείγουσες ρυθμίσεις, αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας, προβλέπει μια σειρά ζητημάτων τα οποία συζητήσαμε στις προηγούμενες συνεδριάσεις και στην κατ’ άρθρων συζήτηση. Συμφωνούμε, παρά αυτά τα οποία λέτε, για την ακύρωση δημοπρασίας προθεσμιακών προϊόντων ηλεκτρικής ενέργειας, που είχε προγραμματιστεί για τις 16/10/19 από την ρυθμιστική αρχή ενέργειας και την επιτάχυνση έναρξης λειτουργίας, της ενεργειακής, της χρηματοπιστωτικής αγοράς. Σημειώνουμε ότι η αύξηση των λογαριασμών της Δ.Ε.Η., ήταν αναίτια και έχει επιβαρύνει τα ελληνικά νοικοκυριά.

Συμφωνούμε με την κύρωση παράτασης προθεσμίας, θέσεις λειτουργίας παλιών έργων, παραγωγής ενέργειας από ανανεώσιμες πηγές ενέργειας και έχουν συνάψει σύμβαση πώλησης ηλεκτρικής ενέργειας.

Έχουμε επιφυλάξεις, για την παράταση της προθεσμίας προσαρμογής των δασικών συνεταιρισμών, στις διατάξεις του νόμου 4423, για μια σειρά ζητημάτων. Έχουμε πολλές επιφυλάξεις για το εάν θα πρέπει να δοθεί νέα παράταση και ουσιαστικά να επιβραβεύει όσους δεν είχαν συμμορφωθεί με την νομοθετική ρύθμιση.

Συμφωνούμε με την παράταση σε αναστολή έκδοση οικοδομικών αδειών.

Πάω τώρα στην διοίκηση, διαχείριση και λειτουργία των κοινόχρηστων χώρων στο μητροπολιτικό πόλο, Ελληνικό - Αγίου Κοσμά. Ουσιαστικά ματαιώνεται ο κοινόχρηστος χαρακτήρας των εγκρινόμενων στο σχέδιο πόλης χώρων και δεν αποδίδονται όπως θα έπρεπε, στους φορείς, αλλά στην επενδυτική Α.Ε. Δόθηκαν κάποιες εξηγήσεις στην προηγούμενη συνεδρίαση. Σας λέμε ότι σε αυτή τη φάση δεν συμφωνούμε με τις ρυθμίσεις που κάνετε.

Η κύρωση του νομοθετήματος, του οποίου θέλετε να κάνετε για να επικυρώσετε την πράξη νομοθετικού περιεχομένου για τις κατεπείγουσες ρυθμίσεις αρμοδιότητας του Υπουργείου Υγείας για το ΚΕΘΕΑ, έχει μια σειρά ζητημάτων, για τα οποία σας λέμε πάρα πολύ καθαρά ότι πρόκειται για μια αυταρχική παρέμβασή σας, η οποία θέλει να διαφοροποιήσει εντελώς το τοπίο, με το οποίο μέχρι τώρα λειτουργούσε το ΚΕΘΕΑ ως αυτοδιοίκητος οργανισμός. Είχε κατοχυρωθεί από την ίδρυσή του με τον νόμο 1729 και είχε τεθεί υπό την εποπτεία του Υπουργείου Υγείας, το 2003, επί υπουργίας Κώστα Στεφανή, με ρητή αναφορά στο αυτοδιοίκητο του χαρακτήρα του και στον τρόπο εκλογής του Δ.Σ. από την γενική συνέλευση. Πράγμα, που εσείς θέλετε να αλλοιώσετε τώρα. Δεν θέλετε να εκλέγεται ο Πρόεδρος και η διοίκηση από το Δ.Σ., από τη γενική συνέλευση, θέλετε να ορίζεται κατ’ εντολή δική σας από τον Υπουργό. Η φιλοσοφία αυτή για την αυτοδιοίκηση του ΚΕΘΕΑ είχε επιβεβαιωθεί και το 2013, στον νομό 4139 του 2013, και όμως εσείς τώρα προκαλείται μια μόνιμη, φοβόμαστε, ρίξη ανάμεσα σε όλους τους φορείς που συμμετέχουν στην γενική συνέλευση και σε μια διορισμένη, από εσάς, διοίκηση, η οποία με κανένα τρόπο δεν μπορεί να δώσει εξηγήσεις για τον αξιοκρατικό χαρακτήρα της παρέμβασής σας, αλλά και για τα ζητήματα που αφορούν κυρίως αυτά που επισήμαναν εδώ όλοι οι εκπρόσωποι των φορέων που συμμετείχαν στην ακρόαση.

Στις λοιπές διατάξεις υπάρχουν ρυθμίσεις για το αποθεματικό του κρατικού προϋπολογισμού, τα οποία αναλύσαμε. Έχουμε επιφύλαξη για το εάν όλες αυτές οι διατάξεις μπορούν να ρυθμίσουν ζητήματα τα οποία υπάρχουν στους προγραμματισμούς των Υπουργείων. Με τον τρόπο που παρεμβαίνετε εσείς δεν διασφαλίζεται. Δεν ξέρουμε, εάν το ζητούμενο για εσάς είναι η ρεαλιστική πρόβλεψη των δαπανών και συνεπώς του αποτελέσματος στο στάδιο κατάρτισης ή το κάνετε για να υπονομεύσετε την ουσιαστική προϋπολόγιση των αναγκών των Υπουργείων.

Συμφωνούμε για την ΕΛΣΤΑΤ.

Για την προστασία της κύριας κατοικίας νομίζουμε ότι επειδή ο νόμος 4605 του 2019, ήταν ένα προσωρινό πλαίσιο, απαιτείται ένα μόνιμο πλαίσιο συνεκτικό και ενοποιημένο, με δίκαια και εύλογα κριτήρια προστασίας της κύριας κατοικίας, στη λογική διεύρυνσης του νόμου Κατσέλη, με υιοθέτηση των προτάσεων που ακούσαμε εδώ, στη Βουλή, από την ΕΚΠΟΙΖΩ.

Ελπίζουμε να προχωρήσετε στην αποδοχή της πρότασης, ότι σε περίπτωση συγκυριότητας επί της κύριας κατοικίας στο όριο των 80.000 ευρώ δεν συνυπολογίζεται το ποσοστό επί της κύριας κατοικίας.

Για τα ταμειακά διαθέσιμα των φορέων της Γενικής Κυβέρνησης, συμφωνούμε.

Για το άρθρο 8, την κατηγοριοποίηση και ολοκλήρωση επενδυτικών σχεδίων, συμφωνούμε.

Για το άρθρο 9, για την παράταση της προθεσμίας ή έναρξης του Προγράμματος του μεταλυκειακού έτους, Τάξης Μαθητείας, εκεί συμφωνούμε με τις επισημάνσεις που έκανε ο Πρόεδρος της ΟΛΜΕ. Ελπίζουμε, να συμφωνείτε και εσείς και να τα εντάξετε στην τελική ρύθμιση που θα έρθει στην Ολομέλεια.

Για το άρθρο 10, συμφωνούμε.

Για το άρθρο 11, για τις δαπάνες προμηθειών των νοσοκομείων μονάδων πρωτοβάθμιας και ΥΠΕ, συμφωνούμε.

Για την κατάρτιση τροποποιήσεων των οργανισμών των νομικών προσώπων δημοσίου δικαίου του Υπουργείου Υγείας με κ.υ.α., έχουμε έντονες επιφυλάξεις, κατά πόσον θα λάβετε υπόψιν μια αλλαγή συνολική του θεσμικού πλαισίου οργάνωσης των νομικών προσώπων δημοσίου δικαίου.

Για το άρθρο 13, σας εκφράσαμε την απόλυτη διαφωνία μας και το καταψηφίζουμε.

Για το άρθρο 14, συμφωνούμε.

Για το άρθρο 15, για την ειδική επιστημονική επιτροπή ώστε να οριστεί συντονιστής έργου για την αντιμετώπιση της κλιματικής αλλαγής, έχουμε επιφυλάξεις, καθώς χρειάζεται αποσαφήνιση για την εκπροσώπηση της χώρας στις διεθνείς και ευρωπαϊκές διαπραγματεύσεις.

Για το άρθρο 16, παράταση της προθεσμίας αντιρρήσεων για δασικούς χάρτες, συμφωνούμε.

Για το άρθρο 17, έχουμε επιφυλάξεις.

Για το άρθρο 18, συμφωνούμε.

Για το άρθρο 19, συμφωνούμε.

Δηλώνουμε παρών για την προθεσμία κατάταξης ξενοδοχείων και κάμπινγκ που λειτουργούν με βάση προϊσχύουσες τεχνικές και λειτουργικές προδιαγραφές, πρέπει να αποσαφηνιστούν ορισμένα ζητήματα.

Για τις διατάξεις για το Εθνικό Τυπογραφείο, συμφωνούμε.

Όπως βλέπετε, λοιπόν, πρόκειται για μία αντιμετώπιση πολύ συγκεκριμένη με αποσαφήνιση όλων εκείνων των ζητημάτων για τα οποία έχουμε επιφυλάξεις και για την κάθετη άρνησή μας στο να δημιουργήσετε την εικόνα ότι το κύριο το οποίο σας ενδιαφέρει είναι αυτό το «γαλάζιο» επιτελικό κράτος το οποίο γίνεται και αυταρχικό κράτος.

Δεν θα μπω στον πειρασμό, αγαπητοί συνάδελφοι της πλειοψηφίας και αγαπητοί συνάδελφοι εδώ, να κάνουμε μια συζήτηση συνολική για το τι έγινε αυτές τις ημέρες με τις παρεμβάσεις της αστυνομίας.

Είναι πάρα πολύ σοβαρά ζητήματα για να αντιμετωπίζονται με έναν πρόχειρο τρόπο σε μια εισήγηση η οποία είναι για άλλο ζήτημα. Χρειάζεται να τα κουβεντιάσουμε πάρα πολύ σοβαρά αυτά, διότι εάν θέλετε να παίξετε με τα ζητήματα της ασφάλειας, η ασφάλεια του πολίτη και το συνολικό ζήτημα της ασφάλειας των συνολικών μας δικαιωμάτων είναι ένα πολύ ευρύτερο ζήτημα από αυτό που θέλετε να δώσετε εσείς ερμηνεία. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε και εμείς. Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής)**: Ευχαριστώ κύριε Πρόεδρε.

Κυρίες και κύριοι συνάδελφοι, συζητούμε στη δεύτερη ανάγνωση ένα νομοσχέδιο χωρίς αρχή.

Ένα νομοσχέδιο που όπως το χαρακτήρισα από την πρώτη μέρα είναι ένα υπόδειγμα κακής νομοθέτησης και αυτό δεν έχει μόνο να κάνει με την διαφορετικότητα του κάθε άρθρου σε σχέση με τις θεματολογίες του Υπουργείου, αλλά έχει να κάνει και με το περιεχόμενο των άρθρων και τις συγκεκριμένες ρυθμίσεις που αυτά περιλαμβάνουν.

Θα πρέπει επιτέλους να τηρείται και ο Κανονισμός και οι κανόνες καλής νομοθέτησης. Αυτό να γίνει πλέον συνείδηση. Δεν μπορεί να συνεχιστεί αυτό που συμβαίνει με διάφορες αιτιολογίες περί «επείγοντος» ή περί αναγκών που πρέπει να καλυφθούν.

Βεβαίως, υπάρχει το θέμα της ουσίας. Η συζήτηση με τον τρόπο που διεξάγεται, δεν μπορεί να φέρει καρπούς, δεν μπορεί η οξεία πόλωση που έχει επιλεγεί από την κυβέρνηση και την Αξιωματική Αντιπολίτευση, η οξεία αντιπαράθεση, να οδηγήσει σε συνθέσεις, να οδηγήσει σε έναν διάλογο που θα δίνει λύση στα συσσωρευμένα προβλήματα των πολιτών. Είναι εντελώς απαράδεκτο αυτό που βιώνουμε, όχι μόνο αυτές τις μέρες αλλά και το προηγούμενο διάστημα. Δεν μπορεί με άλλοθι τον «Κλεισθένη» και όλα αυτά τα οποία αυτός θεσμοθέτησε να έρχεται η κυβέρνηση και να προσπαθεί να διορθώσει το μπάχαλο με τερατουργήματα. Δεν γίνεται αυτό!

Δεν μπορεί να υπάρχει μια αντιπαράθεση για τα ζητήματα που έχουν να κάνουν με το Πανεπιστήμιο και οι μεν, να φαίνεται ότι υποστηρίζουν να είναι κλειστά τα Πανεπιστήμια με τα ΜΑΤ και οι άλλοι να φαίνεται ότι υποστηρίζουν να είναι κλειστά τα Πανεπιστήμια με καταλήψεις. Όχι. Υπάρχει και ο κόσμος που απαιτεί ανοικτά Πανεπιστήμια, που απαιτεί ελεύθερα και δημοκρατικά να λειτουργούν και ταυτόχρονα, πάταξη της ανομίας, αντιμετώπιση όλων των παραβατικών, φαινομένων. Υπάρχει και αυτός ο δρόμος. Όμως, αυτός ο δρόμος δεν βολεύει μέσα στο πλαίσιο της οξείας αντιπαράθεσης, γιατί θα πρέπει πραγματικά να συνεννοηθούμε και δεν θέλουν την συνεννόηση οι δύο αυτές πολιτικές δυνάμεις σήμερα. Θέλουν να πολώσουν, να διχάζουν και να πάρει ο καθένας ό,τι μπορεί.

Ερχόμαστε στο θέμα του ΚΕΘΕΑ. Είναι άλλο ένα ενδεικτικό θέμα αυτής της αντιπαράθεσης. Καταθέσαμε μια συγκεκριμένη πρόταση. Από την στιγμή που η κυβέρνηση φαίνεται αδιάλλακτη στις θέσεις της και η Αξιωματική Αντιπολίτευση απλώς να καταγγέλλει, εμείς προχωρήσαμε σε συγκεκριμένη πρόταση. Πρόταση διεξόδου.

Η πρόταση λέει: Να χαρακτηριστεί πολιτικά, βεβαίως, η διοίκηση που ορίστηκε από τον Υπουργό ως «μεταβατική», «απόλυτα μεταβατική». Βεβαίως, να διευρυνθεί με τη συμμετοχή εκπροσώπων και των εργαζομένων και των οικογενειών και τον θεραπευομένων αλλά και της επιστημονικής κοινότητας, και να προχωρήσει σε έναν ουσιαστικό διάλογο η κυβέρνηση, η Βουλή, τα κόμματα, οι εμπλεκόμενοι φορείς για να δούμε το νέο συμμετοχικό μοντέλο του ΚΕΘΕΑ, με διαφάνεια και με απόλυτο σεβασμό στο σκοπό και στο ρόλο αυτού του ιδρύματος, αυτού του Οργανισμού, ο οποίος έχει αποδείξει ότι μπορεί όταν, βεβαίως, δεν μπαίνουν αλλά προσκόμματα.

Εδώ, είμαστε λοιπόν, να συζητήσουμε αυτές τις προτάσεις και καλούμε τον Υπουργό, μέχρι και την Ολομέλεια να απαντήσει στις προτάσεις μας για να δούμε και πως θα τοποθετηθούμε σε σχέση με τα επιμέρους θέματα. Είναι ένα θέμα στο οποίο δεν χωράει η οξεία αντιπαράθεση και η πόλωση. Προτάσεις εδώ και τώρα, ας καταθέσουν όλα τα κόμματα τις προτάσεις τους για να βγούμε από το αδιέξοδο το οποίο προκλήθηκε με αυτή την Πράξη Νομοθετικού Περιεχομένου την οποία συζητάμε.

Συνεχίζουμε το θέμα της προστασίας της πρώτης κατοικίας. Βεβαίως, ό,τι διευκολύνει την ένταξη σε καθεστώς προστασίας, καλό είναι. Όμως, να πω, ότι η διάταξη αυτή απλώς διευκολύνει στην ένταξη στην ηλεκτρονική πλατφόρμα της προηγούμενης κυβέρνησης η οποία δεν είχε θεωρηθεί ως αποτελεσματική και δεν δίνει κάποια λύση. Θα έβλεπα, αν τουλάχιστον λέγατε ότι παρατείνεται για ένα χρόνο ακόμα η ισχύς αυτής της διάταξης και η δυνατότητα να προσφύγουν, θα έχει μια βάση.

Εμείς, επειδή έχουμε επεξεργαστεί ολοκληρωμένη πρόταση, επειδή όχι μόνο παρακολουθούμε το θέμα, χρόνια τώρα, αλλά είμαστε και αυτοί που θεσμοθέτησαν ένα ολοκληρωμένο πλαίσιο για την προστασία της πρώτης κατοικίας, καταθέσαμε μια επεξεργασμένη πρόταση με τη μορφή τροπολογίας. Αφορά δύο θέματα: Το πρώτο είναι η προστασία της πρώτης κατοικίας, η εξαίρεση, δηλαδή, από τους πλειστηριασμούς της πρώτης κατοικίας με συγκεκριμένες προϋποθέσεις τις οποίες πρέπει να καλύπτει ο δανειολήπτης, προκειμένου να προστατευθεί η ιερή πρώτη κατοικία της οικογένειας.

Ταυτόχρονα, ως δεύτερη επιλογή στην ίδια τροπολογία, ως δεύτερο σκέλος της ίδιας τροπολογίας, προτείνουμε με συγκεκριμένη θεσμοθέτηση το δικαίωμα της προαίρεσης για τους δανειολήπτες, το δικαίωμα να αγοράσουν, να εξαγοράσουν το δάνειό τους πριν αυτό οριστικά πωληθεί στα funds. Αυτό, είναι ένα δικαίωμα το οποίο πρέπει και μπορεί να κατοχυρωθεί και με τις ασφαλιστικές δικλείδες που έχουμε βάλει για τη μη δυνατότητα εικονικών «κοκκινισμάτων» δανείων.

Είναι ολοκληρωμένη η πρόταση, θα αναλυθεί περαιτέρω και από άλλους συναδέλφους προκειμένου να γίνει κατανοητή. Θα παρακαλούσα την γραμματεία, επειδή έχει κατατεθεί η τροπολογία, αν είναι δυνατόν να μοιραστεί, για να λάβουν γνώση όλα τα κόμματα. Είναι μια ολοκληρωμένη τροπολογία και νομίζω ότι αξίζει της διερεύνησης για να βρεθεί συναίνεση, καλούμε την Κυβέρνηση να την κάνει αποδεκτή.

Έχουμε το θέμα, που έχει να κάνει με τη διεύρυνση της στήριξης στις επιχειρήσεις και στους εργαζόμενους, σε σχέση με τις επιπτώσεις από την Thomas Cook. Μεγάλο θέμα, με δύο διαφορετικές πράξεις νομοθετικού περιεχομένου, η Κυβέρνηση δεν κατάφερε να δώσει ένα ολοκληρωμένο πλαίσιο. Ακούσαμε εδώ, τους εκπροσώπους της επιχειρηματικής κοινότητας, είπαν ότι είναι λειψά τα μέτρα. Βεβαίως, εκεί που δεν είναι λειψά, γιατί δεν υπήρξαν καθόλου, είναι ανύπαρκτα δηλαδή, είναι για τους εργαζόμενους. Εμείς εδώ και καιρό καταθέσαμε μία τροπολογία, γιατί εξήγγελλε η Κυβέρνηση, αλλά ξέχασε να νομοθετήσει. Η τροπολογία μας είναι συγκεκριμένη, αφορά όλους όσους εργάζονται είτε στις ίδιες τις επιχειρήσεις είτε σε θυγατρικές τους είτε σε συνδεόμενες με επιχειρήσεις που επλήγησαν από την Thomas Cook και αφορά ουσιαστικά την δυνατότητα με μειωμένα ένσημα να μπουν στο ταμείο ανεργίας. Και βεβαίως, η τακτική επιδότηση που θα τύχουν, αντί 3,5 μήνες να είναι 4,5 μήνες. Αυτό το 4,5 μήνες το προτείνουμε για το σύνολο των ξενοδοχοϋπαλλήλων.

Το άλλο θέμα το οποίο έθεσα και στην συζήτηση κατ’ άρθρον, θα ήθελα να το δει η Κυβέρνηση, είναι ότι φέρνει μια ρύθμιση για το θέμα που έχει να κάνει με το λογαριασμό αποθεματικού. Φαίνεται, ότι δεν έχει διαβάσει την Έκθεση του Ελεγκτικού Συνεδρίου για τα όσα συνέβησαν το 2017. Νομίζω ότι αυτή είναι συζήτηση για την Ολομέλεια. Αυτό δεν μπορεί να συμβεί, πάρτε το άρθρο πίσω κύριε Υπουργέ, αφήστε να γίνει η συζήτηση στην Βουλή, να βγάλουμε τα συμπεράσματα, το τι ανομίες και τι αντικανονικότητες έγιναν με αυτή την διαχείριση του λογαριασμού αποθεματικού και μετά φέρτε να νομοθετήσετε, να βάλετε και κανένα κανόνα. Δεν μπορείτε να βαφτίζετε το κρέας ψάρι και να βαφτίζετε πάγιες και διαρκής ανάγκες ως έκτακτες και να τις χρηματοδοτείτε από αυτόν τον λογαριασμό.

Τελειώνω, με την τροπολογία που κατέθεσε ο Υπουργός Υγείας. Ήρθε λοιπόν, ο ν.4600/2019 και στο άρθρο 161, περιλαμβάνει μία ρύθμιση, που προβλέπει νέο τρόπο τιμολόγησης των φαρμάκων, την έφερε αυτή την ρύθμιση ο ΣΥΡΙΖΑ, κατακρίθηκε από το σύνολο της αντιπολίτευσης. Γιατί κατακρίθηκε; Για το βασικό στοιχείο, ότι αντί να παίρνει τις φθηνότερες χώρες της Ε.Ε., παίρνει τις φθηνότερες χώρες της Ευρωζώνης και μάλιστα 2 από τις 3. Αυτό είναι ένα δωράκι, προς όλες ανεξαιρέτως τις επιχειρήσεις, τις πολυεθνικές, τις φαρμακοβιομηχανίες και τους κολοσσούς στο φάρμακο. Δεν εξήγησε ποτέ, ο ΣΥΡΙΖΑ, γιατί έκανε την επιλογή αυτή, την έφερε, προφανώς, οι εξηγήσεις δεν μπορούν να σταθούν.

Αυτή, λοιπόν, η τροπολογία η οποία πριν εφαρμοστεί, θα έπρεπε να έχει καταργηθεί από την επόμενη κυβέρνηση και να δούμε πως κάνουμε τις απαραίτητες βελτιώσεις με βάση τις φθηνότερες χώρες της Ευρώπης και όχι της Ευρωζώνης, έρχεται η ΝΔ και υιοθετεί το δώρο προς τις μεγάλες πολυεθνικές φαρμακοβιομηχανίες και φαρμακοεταιρείες, κατοχυρώνει την Ευρωζώνη και κάνει κάτι άλλες ψιλοαλλαγές.

Όχι κύριοι. Αυτό, δεν το είχατε ψηφίσει τότε. Δεν το είχατε ψηφίσει, καταγγέλλοντας μαζί μας, ότι αυτό είναι εις βάρος του ΕΟΠΥΥ και του Έλληνα φορολογούμενου και ασφαλισμένου. Και έρχεστε τώρα, ως κυβέρνηση. Τι συνέβη; Κάνατε καμία διαβούλευση με τις φαρμακοβιομηχανίες, κάνατε κανένα διάλογο, είδατε ότι είχατε κάνει λάθος; Τι ακριβώς συνέβη; Ή απλώς, επειδή είσαστε κυβέρνηση πλέον, μιλάτε από άλλη θέση.

Λοιπόν, για να είμαστε ξεκάθαροι. Ο Υπουργός Υγείας, να μας εξηγήσει την αλλαγή θέσης της Ν.Δ.. Γιατί υιοθετεί ακριβότερο τιμολόγιο. Το ότι κάνει το 10%, 7% δεν λέει τίποτα. Και γιατί να μη το κάνει τρία τοις εκατό και το κάνει από δέκα μόνο μέχρι 7%. Ίσα ίσα που αυτό αποδεικνύει ότι θα έχουμε υψηλότερες τιμές. Γι' αυτό κάνει το 10%, 7%.

Επομένως, είναι μια τροπολογία που πρέπει να αποσυρθεί, να υπάρξει διάλογος και επειδή-, όπως ακριβώς μου λέει ο συνάδελφος ο Αντρέα ο Πουλάς- το clawback δεν αφήνει περιθώρια για υπερβάσεις προϋπολογισμού, γι' αυτό θα ανέβει περισσότερο η δαπάνη για τον ασφαλισμένο. Θα πληρώσει από την τσέπη του ακόμα περισσότερα.

Γι' αυτό το λόγο συζήτησα να αποσυρθεί και να προχωρήσουμε σε διάλογο για ένα νέο σύστημα τιμολόγησης.

Εξάλλου, η Βουλή έχει συστήσει ειδική επιτροπή για αυτό το θέμα ή το Υπουργείο- δεν θυμάμαι- μετά από πρόταση της κυρίας Γεννηματά, συστάθηκε επιτροπή για διαβούλευση για το σύστημα τιμολόγησης. Δεν μπορούμε λοιπόν να τα πετάμε αυτά και να φέρνουμε μια τροπολογία.

Ευχαριστώ, κύριε πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Ευχαριστούμε και εμείς. Σας δώσαμε και τον χρόνο. Θα παρακαλέσω τη γραμματεία, να μοιράσει την τροπολογία που έφερε το ΚΙΝΑΛ, σχετικά με την πρώτη κατοικία, για να ενημερωθούν οι συνάδελφοι.

Το λόγο έχει ο κύριος Λαμπρούλης.

**ΓΙΩΡΓΟΣ ΛΑΜΠΡΟΥΛΗΣ(Ειδικός Αγορητής του Κομμουνιστικού Κόμματος της Ελλάδας):** Ευχαριστώ, κύριε πρόεδρε.

Στο νομοσχέδιο αποτυπώνονται διαφορετικές μεταξύ τους αλλά και ποικίλες νομοθετικές ρυθμίσεις, μέσω των πράξεων νομοθετικού περιεχομένου. Είτε με παρατάσεις υλοποίησης διαφόρων ζητημάτων ή με διάφορες διευθετήσεις.

Για παράδειγμα οι αποζημιώσεις, η απόδοση, μάλλον, των οφειλόμενων στους εργαζομένους ΕΛΣΤΑΤ, εθνικό τυπογραφείο, κ.ά.

Δημιουργώντας κατά αυτό τον τρόπο την εντύπωση των ασύνδετων μεταξύ τους διατάξεων, όμως κατά τη γνώμη μας, υπάρχει μεταξύ τους ένα ενιαίο νήμα που τους ενώνει και δεν είναι άλλο από την υλοποίηση και την άσκηση μιας συγκεκριμένης πολιτικής, που εφαρμόζονταν και από τις προηγούμενες κυβερνήσεις και που η σημερινή συνεχίζει να την υλοποιεί. Όλες οι κυβερνήσεις στο ακέραιο, υλοποιώντας στρατηγικές επιλογές, μέσω των πολιτικών, που έχουν συναποφασίσει και αποδέχονται από κοινού, όλα τα άλλα κόμματα, Ε.Ε. και κεφαλαίου, ανεξάρτητα από τις επιμέρους διαφορές που διατυπώνουν για διάφορα θέματα.

Έτσι λοιπόν, στην κατεύθυνση ακριβώς αυτής της υλοποίησης αυτής της στρατηγικής, οφείλονται, πρώτον, η απαράδεκτη και προκλητική πράξη νομοθετικού περιεχομένου για το ΚΕΘΕΑ, που θέτει σε αμφισβήτηση τη λειτουργία και τον χαρακτήρα του, στοχεύοντας συνολικά την φιλοσοφία του στενού θεραπευτικού προγράμματος, στην βάση της κυρίας στρατηγικής της Ε.Ε., που είναι η μείωση της βλάβης από τα ναρκωτικά, δηλαδή, η συντήρηση του φαινομένου, προτάσσοντας ως κύριο μοντέλο θεραπείας τα υποκατάστατα ηρωίνης και που έχει ως αποτέλεσμα την αύξηση των εξαρτημένων από μεθαδόνη και βουπρενοφρίνη, που σε μια σειρά χωρών, ο αριθμός των θανάτων από μεθαδόνη ξεπερνά τον αριθμό των θανάτων από ηρωίνη.

Γιατί μπορεί, το πολυπαραγωντικό φαινόμενο των ναρκωτικών- ως κοινωνικό φαινόμενο- να έχει τη βάση τους στην καπιταλιστική κοινωνία, αυτό όμως, δεν σημαίνει ότι ο τοξικομανής δεν μπορεί σήμερα να αλλάξει τη ζωή του.

Και πάνω σε αυτή τη βάση, το Κομμουνιστικό Κόμμα Ελλάδας, θεωρεί, πως το βάρος της διεκδίκησης, από το εργατικό λαϊκό κίνημα, πρέπει να ριχτεί στην πολιτική μείωσης της ζήτησης, δηλαδή στην πρωτογενή πρόληψη, στη δημιουργία πανελλαδικού δημόσιου φορέα με αποκλειστικά δωρεάν παροχή υπηρεσιών πρόληψης, απεξάρτησης, κοινωνικής επανένταξης, ενταγμένα στο πλαίσιο του Υπουργείου Υγείας, με πλήρη χρηματοδότηση από το κράτος και την εξασφάλιση του επαρκούς επιστημονικού προσωπικού, αλλά και λοιπού προσωπικού αναγκαίου για να λειτουργούν οι δομές αυτές.

Δεύτερον, οι δημοπρασίες της ΡΑΕ, δηλαδή, μέσω του άρθρου, η ακύρωση μιας δημοπρασίας του Οκτωβρίου, ή γενικότερα οι δημοπρασίες, το ζήτημα αυτό είναι ξέχωρο και μακριά από το πλαίσιο και τη στρατηγική για την ενέργεια, μέσα στο οποίο προγραμματίζονται οι επόμενες κινήσεις, μας τα είπε εδώ ο κ. Χατζηδάκης τις προάλλες και της σημερινής κυβέρνησης της Ν.Δ., στη συνέχεια φυσικά της πολιτικής της προηγούμενης κυβέρνησης του ΣΥΡΙΖΑ όπως και των προηγούμενων και πάει λέγοντας. Μια πολιτική που οδήγησε και θα οδηγήσει σε αντιλαϊκές επιπτώσεις, με μοναδικούς κερδισμένους τους επιχειρηματικούς κολοσσούς, που δραστηριοποιούνται στην ενέργεια και με τους εργαζομένους στον κλάδο της ενέργειας, αφενός να δέχονται χτύπημα των εργασιακών τους δικαιωμάτων και αφετέρου, τα λαϊκά στρώματα να πληρώνουν υπέρογκους λογαριασμούς, για ένα βασικό αγαθό, όπως είναι η ηλεκτρική ενέργεια, που μετατρέπεται σε είδος πολυτελείας, αυξάνοντας παράλληλα την ενεργειακή φτώχεια του λαού μας.

Τρίτον, στην ίδια στρατηγική δεν πατά και η παράταση των προθεσμιών για τους δασικούς συνεταιρισμούς που διαιωνίζονται σε αρνητικές συνθήκες εμπορίας και εκμετάλλευσης της υλοτομούμενης ξυλείας, με τους εμπόρους ξυλείας, ελέω αναπτυξιακού, πρόσφατα ψηφισθέντος αναπτυξιακού νόμου, να συμμετέχουν σε αυτούς τους συνεταιρισμούς;

Τέταρτον, όπως επίσης και οι ρυθμίσεις για τους κοινόχρηστους χώρους στο Ελληνικό, που παραδίδονται στους επιχειρηματικούς ομίλους. Αυτή την κατεύθυνση εξυπηρετεί. Τον ίδιο στόχο δεν εξυπηρετούν και οι ρυθμίσεις που από την πρώτη στιγμή εξέθεσε η κυβέρνηση, δείχνοντας όντως γρήγορα αντανακλαστικά για την απαλλαγή των μεγαλοξενοδόχων από το τέλος διαμονής και τις ρυθμίσεις στην καταβολή του Φ.Π.Α, λόγω της πτώχευσης της Thomas Cook; Ενώ, τα μέτρα για τους εργαζομένους στον κλάδο, σε καμία περίπτωση δεν καλύπτουν τις ανάγκες τους. Εμείς προτείναμε στην πρώτη Επιτροπή, κύριε Πρόεδρε, κανένας εργαζόμενος, είτε σε ξενοδοχειακή μονάδα διαχείρισης της Thomas Cook, ή σε ξενοδοχειακές μονάδες, καταλύματα, πρακτορεία και τα λοιπά, κανένας εργαζόμενος να μη μείνει απλήρωτος και ανασφάλιστος και παράλληλα να δοθεί έκτακτο βοήθημα 1000 ευρώ σε όσους έμειναν άνεργοι ή απλήρωτοι. Όπως επίσης, όλοι οι εργαζόμενοι να λάβουν το επίδομα ανεργίας, χωρίς όρους και περιορισμούς. Να διασφαλιστούν άμεσα οι θέσεις εργασίας, τα εργασιακά και παράλληλα τα ασφαλιστικά δικαιώματα όλων των εργαζομένων και να παρθούν μέτρα προστασίας ενάντια σε κατασχέσεις, ενδεχομένως, σε διακοπές από τράπεζα και απλήρωτους λογαριασμούς. Παράλληλα, προστασία των μικρών παράλληλα επαγγελματιών που κινδυνεύουν με χρεοκοπία. Και γίνεται λόγος για τα μικρά καταλύματα, βιοτέχνες, είτε στο χώρο της παρασκευής προϊόντων, είτε των προμηθευτών των ξενοδοχείων, που επλήγησαν από την πτώχευση της Thomas Cook.

Ή για παράδειγμα το ζήτημα της παράτασης για την χωροθέτηση των υδατοκαλλιεργειών. Με ποιο κριτήριο δίνεται; Στην ουσία, αφορά τις μεγάλες, στη διευθέτηση της χωροθέτησης, των καθυστερήσεων που προφανώς έχουν υπάρξει και αφορά τις μεγάλες επιχειρήσεις και τη διευκόλυνση τους, για τις επενδύσεις τους, την ίδια ώρα, που οι εργαζόμενοι στον κλάδο αυτό, αγωνίζονται και παλεύουν, το τελευταίο διάστημα, από το Σεπτέμβρη ειδικότερα και όχι μόνο, παλεύουν για την υπογραφή συλλογικής σύμβασης εργασίας και είναι στον αέρα.

Άλλο παράδειγμα, τα ζητήματα των όποιων ρυθμίσεων στα πλαίσια δυσκολιών εφαρμογής του νόμου, που αναφέρεται στο άρθρο για την πρώτη κατοικία. Πρόκειται να αναστείλουν το πλαίσιο επιτάχυνσης της διαδικασίας των πλειστηριασμών, των κόκκινων στεγαστικών δανείων, αφού οι όποιες ρυθμίσεις της συγκεκριμένης διάταξης δεν στοχεύουν στην ανακούφιση των λαϊκών οικογενειών; Και καταθέσαμε και πρόταση στην βάση τροπολογίας, για την ελάφρυνση, ανακούφιση της λαϊκής οικογένειας από την υπερχρέωση, την οποία δεν την αποδέχτηκε κανένα κόμμα, την προηγούμενη περίοδο. Και βεβαίως, η τροπολογία και τα μέτρα που καταθέσαμε και ζητούμε, είναι προτάσεις στην κατεύθυνση μετάθεσης του βάρους της κρίσης στους τραπεζικούς ομίλους και όχι στα λαϊκά στρώματα και στις λαϊκές ανάγκες.

Θα ήθελα να αναφερθώ στο άρθρο 3 που αφορά τον ΕΟΔΥ, όπου από τη στιγμή που δεν υπάρχει Δ.Σ. δίνει τη δυνατότητα στον Υπουργό Υγείας να αναθέσει τις αρμοδιότητες στις αρμόδιες υπηρεσίες του ΕΟΔΥ να υλοποιήσουν κάποιες διαδικασίες ενίσχυσης της υγειονομικής και ψυχοκοινωνικής φροντίδας των προσφύγων, μεταναστών και ταυτόχρονα, την εξασφάλιση της καταβολής των μισθών των εργαζομένων. Η πάγια θέση μας είναι η πλήρης ανάπτυξη και στελέχωση με μόνιμο προσωπικό των δημοσίων μονάδων υγείας, η ανάπτυξη ιατρείων μέσα στους χώρους φιλοξενίας και έχουμε καταθέσει τις προτάσεις αυτές εδώ και πάρα πολύ καιρό, από τότε που ξεκίνησαν οι έντονες προσφυγές ροές προς τη χώρα μας. Επίσης, τα κέντρα υποδοχής, η επαρκής στελέχωση αυτών των χώρων υποδοχής και αντίστοιχα, με τον απαραίτητο και αναγκαίο εξοπλισμό που αυτές οι δομές θα πρέπει να διασυνδέονται με τα Κέντρα Υγείας και τα δημόσια Νοσοκομεία που επίσης και αυτά χρειάζονται οπωσδήποτε προσωπικό, μέσα και τα λοιπά.

Όσον αφορά το άρθρο 12, το ουσιαστικό ζήτημα για τις διατάξεις που αφορούν την αναστολή έκδοσης Προεδρικών Διαταγμάτων και η ισχύς Υπουργικών Αποφάσεων στα ζητήματα, εμείς λέμε ότι το ουσιαστικό ζήτημα εδώ είναι ο χαρακτήρας της ανάπτυξης των δημόσιων μονάδων υγείας, ο προσανατολισμός τους, η χρηματοδότησή τους, οι όροι παροχής των εργασιών τους, οι όροι δουλειάς των εργαζομένων σε αυτές τις μονάδες υγείας, οι σχέσεις εργασίας και αμοιβής και πάει λέγοντας. Έτσι λοιπόν, ανεξάρτητα αν αυτά καθορίζονται με Υπουργικές Αποφάσεις ή με Προεδρικά Διατάγματα.

Επιτρέψτε μου να κάνω μια εκτίμηση, ότι αυτή η αναστολή έως 30 Απριλίου 2020, δηλαδή, τις διαδικασίες των Προεδρικών Διαταγμάτων, μπορεί ενδεχομένως και προφανώς, να συσχετίζεται με την πολιτική της Ν.Δ. για απλοποίηση και επιτάχυνση των διαδικασιών και μέτρων που αφορούν βαθύτερες αλλαγές στην οργάνωση και λειτουργία των δημόσιων μονάδων υγείας. Εδώ, ενδεχομένως, να επιδιώκουν την απλοποίηση των διαδικασιών για να διαμορφωθεί και το κατάλληλο θεσμικό πλαίσιο λειτουργίας των δημόσιων μονάδων υγείας, ως προϋπόθεση των συμπράξεων με τον ιδιωτικό επιχειρηματικό τομέα που από την πρώτη στιγμή και στο παρελθόν, αλλά και με αφορμή την ανάληψη της κυβερνητικής εξουσίας, όπου σταθεί και όπου βρεθεί και ο Υπουργός, αλλά και στο σύνολο η κυβέρνηση και ο Πρωθυπουργός, αυτό τονίζουν, τη σύμπραξη με τον ιδιωτικό επιχειρηματικό τομέα, κυρίως εργαστηριακό, διαγνωστικό και τα λοιπά.

Θα καταψηφίσουμε το νομοσχέδιο και για τρίτη φορά ζητούμε την απόσυρση της διάταξης που αφορά το ΚΕΘΕΑ. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε. Το νομοσχέδιο έχει συζητηθεί αρκετές φορές, έχουμε εκφράσει αναλυτικά τη γνώμη μας για τα διάφορα άρθρα του και έχουμε τοποθετηθεί για το καθένα. Θα επικεντρωθούμε μόνο σε ορισμένα μέρη του που, δυστυχώς, δεν πήραμε απάντηση, αλλά και σε κάποιες επιπλέον διαπιστώσεις μας.

Θα ξεκινήσουμε αναφέροντας πως ο κ. Χατζηδάκης απέφυγε να απαντήσει στις τρεις μικρές ερωτήσεις που υποβάλαμε την προηγούμενη φορά, εγκαταλείποντας την αίθουσα, ενώ δεν απάντησε ούτε ο Υφυπουργός του. Ως εκ τούτου, θα τις επαναλάβουμε, προσθέτοντας ακόμη μία, μήπως αυτή τη φορά πάρουμε κάποια απάντηση.

Οι ερωτήσεις μας ήταν οι εξής: Πρώτον, επειδή μας έκανε εντύπωση ότι οι επιτηρητές της χώρας μας δέχτηκαν την κατάργηση των ΝΟΜΕ, που οι ίδιοι μας είχαν επιβάλει, μήπως δόθηκαν έναντι κάποια ανταλλάγματα;

Δεύτερον, μήπως είναι το ξεπούλημα για τα ανταλλάγματα του υπολοίπου του ΑΔΜΗΕ και του ΔΕΔΔΗΕ, των μονοπωλιακών, δηλαδή, δικτύων της Δ.Ε.Η. που αποτελούν το πολυτιμότερο περιουσιακό της στοιχείο;

Τρίτον, θα γίνει Εξεταστική Επιτροπή για την κατάργηση της Δ.Ε.Η., όπως είχε προαναγγείλει ο ίδιος ο κ. Χατζηδάκης;

Τέταρτον, γιατί η Ελλάδα υπέγραψε τη συμφωνία πληρωμής εκπομπών ρύπων από τη Δ.Ε.Η. το 2013, η οποία της έχει κοστίσει 1,38 δισεκατομμύρια ευρώ έως το 2018, όταν δεν έχει υπογράψει, για παράδειγμα, ούτε η Πολωνία, ούτε Βουλγαρία, προφανώς, ούτε οι γειτονικές χώρες, λόγω Ε.Ε., όπως η Τουρκία;

Γιατί καταργούμε τον λιγνίτη το 2028, όταν η Γερμανία το 2038 και η Ε.Ε. υποχρεώνει τα κράτη - μέλη της μετά το 2050;

Όσον αφορά τα δάνεια πρώτης κατοικίας, σχετικά με τις τράπεζες, είχαμε αναφέρει το αμερικανικό μοντέλο, δηλαδή, αυτό που εφαρμόστηκε το 1933, είχε λειτουργήσει με επιτυχία, είχε ιδρυθεί μια επενδυτική τράπεζα, αγόρασε όλα τα δάνεια πρώτης κατοικίας και στη συνέχεια, τα ρύθμισε με τους πιστωτές κλείνοντας μετά από είκοσι περίπου έτη με κέρδη. Τα δικά μας δάνεια πρώτης κατοικίας είναι μόλις 12 δισ. ευρώ και αν από αυτά αφαιρέσουμε τις επισφάλειες των τραπεζών, δεν είναι πλέον ούτε 6 δισ. ευρώ. Επομένως, θα μπορούσε να ληφθεί πολύ πιο εύκολα από όλα τα άλλα χρήματα που έχουμε διαθέσει για τις τράπεζες. Υπενθυμίζουμε ότι δώσαμε πάνω από 40 δισ. ευρώ για την ανακεφαλαιοποίηση των τραπεζών, 17 δισ. ευρώ για αναβαλλόμενους φόρους και σήμερα προβλέπονται να δοθούν περί τα 9 δισ. ευρώ για το σχέδιο «Ηρακλής» το οποίο, προφανώς, θα αποτύχει.

Στα άρθρα που αφορούν την Thomas Cook θα θέλαμε να τονίσουμε ξανά πως χρειάζεται μια αξιόπιστη ανάλυση της υφιστάμενης κατάστασης και μια καταγραφή των ζημιών για περιφερειακά, κατά περίπτωση της εκάστοτε ξενοδοχειακής μονάδας, έτσι ώστε να αποφευχθούν φαινόμενα τεχνητής διόγκωσης απαιτήσεων. Σε κάθε περίπτωση, στηρίζουμε την πρόταση του ΣΕΤΕ για απαλλαγή της υποχρέωσης καταβολής Φ.Π.Α για τα ανείσπρακτα τιμολόγια της Thomas Cook, τονίζοντας πως στις περισσότερες χώρες της Ευρώπης δεν εισπράττεται ποτέ Φ.Π.Α από ανείσπρακτα τιμολόγια.

Επίσης, για τη μη υποχρέωση καταβολής φόρου εισοδήματος για τις ανείσπρακτες απαιτήσεις, όπως συμβαίνει με όλες τις χώρες γενικότερα. Είναι ασφαλώς παράλογο να πληρώνει κανείς φόρους για απαιτήσεις που δεν έχει εισπράξει και δεν συμβαίνει σε καμία άλλη χώρα.

Τέλος, συμφωνούμε με την πρόταση για την επιτάχυνση της διαδικασίας αύξησης των εγγυήσεων του ΤΕΠΙΧ προς τις τράπεζες για χαμηλότοκα δάνεια προς τις επιχειρήσεις που έχουν πληγεί από την Thomas Cook. Τα μέτρα αυτά θα ήταν πολύ πιο αποτελεσματικά από αυτά που πρότεινε η κυβέρνηση.

Έχουμε ήδη τοποθετηθεί στο αδιέξοδο του ελληνικού τουριστικού μοντέλου με την πτώση των κατά κεφαλήν δαπανών και με τη μεγάλη εξάρτησή του από φθηνά πακέτα, ενώ το μεγαλύτερο μέρος των προμηθειών του προέρχονται από το εξωτερικό, με αποτέλεσμα να διαφεύγει εκτός της χώρας μεγάλο μέρος του εισερχομένων τουριστικού συναλλάγματος. Για παράδειγμα, στην Ελλάδα το 85% περίπου, των προμηθειών του τουριστικού κλάδου προέρχεται από το εξωτερικό, ενώ στην Ιταλία μόλις το 25%. Επομένως, θα μπορούσαμε να κάνουμε κάτι καλύτερο. Πάντως, δεν μπορεί μια οικονομία και μια κοινωνία να είναι δέσμιες ενός τομέα.

Στο άρθρο 4, που αφορά την πίστωση αποθεματικού στον Προϋπολογισμό του 2020, ρωτήσαμε πόσοι είναι και δεν πήραμε καμία απάντηση, υπολογίζοντας τη μεταξύ 850 εκατομμύρια ευρώ και 1,7 δισ. ευρώ, ανάλογα αν πάρουμε τα έσοδα της Γενικής Κυβέρνησης ή της Κεντρικής Κυβέρνησης. Στον Προϋπολογισμό πάντως, δε βρήκαμε τη δαπάνη για αποθεματικό ύψους ενός δισεκατομμυρίου ευρώ, η οποία, υπήρχε στο μεσοπρόθεσμο. Ούτε εδώ πήραμε απάντηση. Βέβαια, από ότι είδαμε στον Απολογισμό του 2017 τα αποθεματικά διατέθηκαν σχεδόν όλα για προβλεπόμενες δαπάνες, οπότε στην ουσία απλά δεν γράφτηκαν στον Προϋπολογισμό, κάτι που φυσικά πρόκειται για μια λανθασμένη διαδικασία.

Από πού θα προέλθει τώρα αυτό το ειδικό αποθεματικό;

Ποιες είναι οι επείγουσες δαπάνες που θα καλύψει;

Μήπως το κόστος του μεταναστευτικού για το οποίο έχουν υπολογισθεί μόνο 138 εκατομμύρια ευρώ στον προϋπολογισμό του 2020, ενώ εμείς υπολογίσαμε έως και 1,8 δισεκατομμύρια ευρώ για, περίπου, 200.000 εισερχόμενους;

Γι' αυτό γίνεται η πρόβλεψη για έκτακτες ανάγκες.

Στο άρθρο 13 θεωρούμε πως πρέπει να διατηρηθεί το αυτοδιοίκητο του ΚΕΘΕΑ, αλλά με διαφάνεια και με έλεγχό του από το κράτος.

Σύμφωνα, βέβαια, με το υπόμνημα που λάβαμε σήμερα, όλα αυτά συμβαίνουν και ελέγχεται από ορκωτούς λογιστές. Μένει, βέβαια, να αποδειχθεί.

Το θέμα θα πρέπει να εξεταστεί πάρα πολύ προσεκτικά, κάτι που είναι ευθύνη όλων μας, αφού αυτό που θα πρέπει να μας ενδιαφέρει είναι η υγεία των ασθενών του Οργανισμού και όχι τα πολιτικά παιχνίδια.

Συμφωνούμε πάντως με τον ιδρυτή του, κατά τον οποίο σε επιστολή που έστειλε, όποια και αν είναι τα προβλήματα του ΚΕΘΕΑ στην παρούσα φάση θα επιδεινωθούν από το διορισμό του Δ.Σ. από τον Υπουργό, ενώ είμαστε υπέρ της λύσης για μικρά ΚΕΘΕΑ ανά περιφέρεια με δικές τους Γενικές Συνελεύσεις και με δικό τους Διοικητικό Συμβούλιο με τη συμμετοχή της εκάστοτε τοπικής κοινωνίας.

Τέλος, συμφωνούμε ασφαλώς με την πρόταση του ΕΚΠΟΙΖΩ με την τροποποίηση στο τέλος του υπομνήματός της.

Όσον αφορά το σύνολο του νομοσχεδίου θα επιφυλαχθούμε να ψηφίσουμε επί της Ολομέλειας.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Προεδρεύων των Επιτροπών)**: Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25)**: Θέλω καταρχήν να ξεκινήσω καταγγέλλοντας κάτι που γίνεται αυτή τη στιγμή. Πέντε πολίτες που προχωρούσαν απλά στην Μακρυγιάννη ελέγχθηκαν από την αστυνομία και επειδή κρατούσαν ένα πανό, βρίσκονται αυτή τη στιγμή στο αυτόφωρο, στο τμήμα. Απλά, επειδή περπατούσαν και είχαν σε μια τσάντα ένα πανό.

**ΑΘΑΝΑΣΙΟΣ ΠΛΕΥΡΗΣ**: Μόνο ένα πανό;

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25)**: Μόνο ένα πανό, κύριε Πλεύρη.

 Μην ανησυχείτε, δεν κρατούσαν κάτι άλλο, ούτε λοστούς ούτε πράγματα που η Δεξιά συνηθίζει.

Η πραγματικότητα, λοιπόν, δυστυχώς επιδεινώνεται μέρα με την ημέρα σε αυτή τη χώρα και τη στιγμή που μιλάμε για καταστολή, ερχόμαστε να καταστείλουμε στην Ελλάδα και το μόνο αυτοδιοίκητο όργανο που προσέφερε απεξάρτηση.

Μας φέρνετε διάφορα έγγραφα εδώ πέρα για να αποδείξετε ότι είναι διεφθαρμένο το ΚΕΘΕΑ.

Μας φέρατε ένα έγγραφο εσωτερικό του ΚΕΘΕΑ, για τα θέματα στο «ΠΡΟΜΗΘΕΑΣ», ένα από τα 110 κέντρα του ΚΕΘΕΑ. Φέρατε την Πράξη Νομοθετικού Περιεχομένου για να μάθουμε ότι το είχατε πληροφορηθεί δύο μέρες πριν μας το φέρετε, ενάμιση μήνα πριν καταργήσετε το αυτοδιοίκητο.

Μας φέρατε ένα έγγραφο με τα αποτελέσματα του ελέγχου από το Γενικό Λογιστήριο του Κράτους για το ΚΕΘΕΑ για το 2017 για να μας πείτε για τις διάφορες οικονομικές ατασθαλίες και πήγαμε και βρήκαμε στο Αρχείο της Βουλής αναρτημένους τους συγκριτικούς πίνακες με τους ελέγχους του Γενικού Λογιστηρίου του Κράτους για το ίδιο λογιστικό έτος, το 2017.

Είδαμε, λοιπόν, ως εκ θαύματος να έχουν εξεταστεί τρία νοσοκομεία από τα οποία 2 έχουν χειρότερη βαθμολογία από το ΚΕΘΕΑ, το Γενικό Νοσοκομείο Άρτας και το Γενικό Νοσοκομείο Κέρκυρας, τρεις διοικήσεις Υγειονομικής Περιφέρειας από τις οποίες οι δύο έχουν χειρότερο βαθμό από το ΚΕΘΕΑ, Πειραιώς, Αιγαίου και Ιόνιων Νήσων και η Ελληνική Αεροπορική Βιομηχανία έχει χειρότερο βαθμό από το ΚΕΘΕΑ. Από τις τρεις περιφέρειες που έχουν εξετασθεί, η νοτίου Αιγαίου έχει χειρότερο βαθμό από το ΚΕΘΕΑ και άλλη μία έχει τον ίδιο και από τους δύο Δήμους και οι δύο έχουν χειρότερη βαθμολογία από το ΚΕΘΕΑ, ο ένας όντας ο Δήμος Αθηναίων.

Οπότε ας τελειώνουν αυτά τα αστεία επιτέλους.

Δεν υπάρχει τίποτα που μπορείτε να φέρετε εδώ πέρα και να τεκμηριώσετε το πρόβλημα με το ΚΕΘΕΑ.

Πήρατε μια πολιτική απόφαση και είναι πιο ειλικρινές να το αποδεχθείτε, να το πείτε δημόσια και να τελειώνει και η ιστορία και να αποσύρετε αυτή την Πράξη Νομοθετικού Περιεχομένου, πριν γίνει νόμος.

Όσον αφορά στις άλλες διατάξεις, έχουμε αναφερθεί πολύ συνοπτικά για την παράταση της αναστολής οικοδομικών αδειών στον Υμηττό. Συμφωνούμε, όμως ανησυχούμε πάρα πολύ, για ποιο λόγο καθυστερεί το προεδρικό διάταγμα. Ανησυχούμε πάρα πολύ, γιατί φοβόμαστε, με αυτά που έχουμε δει στη Βουλή αυτό το διάστημα, ότι το προεδρικό διάταγμα δεν θα προσφέρει προστασία, αλλά θα προσφέρει νομιμοποίηση παράνομων ενεργειών, νομιμοποίηση διαδικασιών, οι οποίες ιδιωτικοποιούν αυτό το βουνό, το κόβουν σε κομματάκια και το δίνουν σε ιδιώτες.

Αυτή τη στιγμή έχουμε μια τέτοια διαδικασία, για την οποία, κύριε Υφυπουργέ, δεν αναφέρατε κάτι. Αυτή τη στιγμή έχουμε την παράνομη κατασκευή μιας εκκλησίας, του Προφήτη Ηλία της Ηλιούπολης, στον Υμηττό. Δεν αναφέρατε ποια κίνηση θα κάνει η Κυβέρνηση, πώς είναι δυνατόν να τηρείται η αναστολή έκδοσης οικοδομικών αδειών, όταν αυτή τη στιγμή έχουμε οικοδόμηση, η οποία δημιουργεί ιδιοκτησιακά τετελεσμένα.

Όσον αφορά στο Ελληνικό, μας ανησυχεί πάρα πολύ αυτό που γίνεται, στην πράξη μιλάμε για μια παραχώρηση κοινόχρηστων χώρων επ’ αόριστον στον κ. Λάτση.

Σχετικά με τις ιχθυοκαλλιέργειες, σας αναφέραμε και τις προτάσεις μας, ότι πρέπει να αλλάξουν οι χωρικές ενότητες, ανεξαρτήτως αν υπήρχαν από την προηγούμενη διοίκηση, θα το λέμε σε οποιαδήποτε στιγμή και σε οποιαδήποτε διοίκηση. Οι χωρικές ενότητες δεν μπορεί να είναι με βάση τις παλιές Νομαρχίες, πρέπει να είναι με βάση τους οικοτόπους, όπως προβλέπει και η ευρωπαϊκή νομοθεσία.

Όσον αφορά στην Thomas Cook, τα μέτρα είναι στην πράξη ανύπαρκτα, μας το είπαν και οι φορείς.

Το Διοικητικό Συμβούλιο της Επιτροπής Αντιμετώπισης Κλιματικής Αλλαγής πλέον διορίζεται από τον Υπουργό, όπως και στο ΚΕΘΕΑ. Ζητάμε να δημιουργηθεί ένα συμμετοχικό όργανο, αφού δημιουργηθεί ένα πραγματικό μητρώο ΜΚΟ, όπου να συμμετέχουν οι φορείς, να διορίζει κάποιους το Υπουργείο, κάποιοι να έρχονται από την Κοινωνία των Πολιτών, ώστε να είναι ένα όργανο που αντιπροσωπεύει την κοινωνία, για να είναι συμμέτοχη η κοινωνία της λύσης, για την αντιμετώπιση της κλιματικής αλλαγής να έχει την ιδιοκτησία των μέτρων η ίδια η κοινωνία, με βάση την ευρωπαϊκή εμπειρία.

Όσον αφορά στη Δ.Ε.Η., είπαμε και στην πρωτολογία μας γι' αυτό το έγκλημα του ξεπουλήματος της Δ.Ε.Η. στους ιδιώτες, στην ουσία κάνοντας αθέμιτο ανταγωνισμό ενάντια στη Δ.Ε.Η. Η Δ.Ε.Η. ανεβάζει τα τιμολόγια, προκειμένου οι ανταγωνιστές να μπορούν να έχουν χαμηλό τιμολόγιο και να την ανταγωνίζονται, είναι υποχρεωμένη να προσφέρει εγγυημένο κέρδος στους ιδιώτες.

Αναφορικά με τους ΝΟΜΕ, η δική μας καταγγελία είναι, ότι για να δέχονται οι δανειστές την κατάργηση των ΝΟΜΕ, προφανώς συμφωνούν με τα σχέδιά σας, τους τα έχετε εκθέσει, για την ιδιωτικοποίηση της Δ.Ε.Η..

Αυτό που βλέπουμε, και θα κλείσω με το ΚΕΘΕΑ, είναι ότι αναφέρετε ξανά και ξανά, ότι η κατάργηση του αυτοδιοίκητου είναι η απάντησή σας απέναντι στην αριστερή ηγεμονία, που υπάρχει στο χώρο της απεξάρτησης και του ΚΕΘΕΑ. Φοβόμαστε, ότι αυτό που φέρνετε είναι μια δεξιά ηγεμονία και φοβόμαστε ότι αυτή η δεξιά ηγεμονία, όπως βλέπουμε και στους δρόμους, έτσι και στους εξαρτημένους, είναι καταστολή και ιδιωτικοποίηση και εμείς θα είμαστε απέναντι σ' αυτό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Αγαπητοί συνάδελφοι, είναι προφανές ότι η Κυβερνητική Πλειοψηφία θα υπερψηφίσει σήμερα τη συρραφή των τριών Πράξεων Νομοθετικού Περιεχομένου και μαζί με αυτό την επιβολή του κομματικού κράτους στο ΚΕΘΕΑ. Πρόκειται για βάναυση παρέμβαση του λεγόμενου επιτελικού κράτους απέναντι στον επί χρόνια αυτοδιοίκητο Οργανισμό, που έχει δείξει ένα ακαταμάχητο και αξιολογότατο έργο απέναντι σε μια πολύ συγκεκριμένη ευαίσθητη κατηγορία συνανθρώπων μας και ειδικότερα νέων ανθρώπων. Οι παρεμβάσεις των ανθρώπων του ΚΕΘΕΑ, του Προέδρου, των εργαζομένων και του εκπροσώπου των γονέων ήταν, κατά τη γνώμη μου, συγκλονιστικές.

Νομίζετε, κύριοι της Νέας Δημοκρατίας, ότι έχετε επιβάλει, δια της Πλειοψηφίας, και ότι έχετε επιβληθεί, ως κομματικό κράτος απέναντι σε μια αυτοδιοίκητη και αυτοδιαχειριζόμενη κοινότητα, το ΚΕΘΕΑ, το οποίο είναι καταξιωμένο από τον ΟΗΕ και όχι από τη δική σας αξιολόγηση;

Νομίζετε κύριοι της Ν.Δ. ότι έχετε επιβάλει δια της πλειοψηφίας και ότι έχετε επιβληθεί ως κομματικό κράτος, απέναντι σε μια αυτοδιοίκητη και αυτοδιαχειριζόμενη Κοινότητα, το ΚΕΘΕΑ, το οποίο είναι καταξιωμένο από τον Ο.Η.Ε. και όχι από τη δική σας αξιολόγηση. Νομίζετε ότι έχετε επιτελέσει με αυτόν τον τρόπο σημαντικό έργο; Στην πραγματικότητα πρόκειται για την πρώτη σημαντική ήττα της Κυβέρνησης από την ανάληψη της διακυβέρνησης της χώρας μετά τις 7 Ιουλίου από τη Ν.Δ., απέναντι όχι στο πολιτικό σύστημα ήττα, αλλά απέναντι στην κοινωνία έχετε υποστεί μια μεγάλη πολιτική και ηθική ήττα.

Σχετικά με τα μέτρα των επιπτώσεων από τη χρεοκοπία της Thomas Cook, η Κυβέρνηση αφού περιπλανήθηκε ανάμεσα σε δύο πράξεις νομοθετικού περιεχομένου, ανακοίνωσε μέτρα πενιχρά και ανεπαρκή. Σας τα επισήμαναν και οι φορείς του τουρισμού και των εργαζομένων. Η απαλλαγή από τον φόρο διαμονής είναι σταγόνα στον ωκεανό. Αντίθετα, είναι εύλογη και δίκαιη η μη πληρωμή και πρέπει να γίνει του Φ.Π.Α από ανείσπρακτα έσοδα. Όσο για τους εργαζόμενους, τα μέτρα είναι ανεπαρκέστατα. Ένας εργαζόμενος και για ένα ακόμα μικρό διάστημα, να δουλεύει σε επιχείρηση που επλήγη από την Thomas Cook, δικαιούται να ενταχτεί σε όλα τα θετικά μέτρα εφόσον ληφθούν που θα απευθύνονται στους απασχολούμενους.

Σχετικά με τις διατάξεις που αφορούν ενεργειακά θέματα και ειδικότερα την κατάργηση των δημοπρασιών των ΝΟΜΕ. Η διάταξη κομίζει γλαύκας εις τας Αθήνας, αφού ούτως ή άλλως οι δημοπρασίες ΝΟΜΕ έληγαν στο τέλος του 2019, θεσπίστηκαν το 2014 με την τέταρτη αξιολόγηση και λήγουν τώρα.

Τέλος, το σημείο Ε του άρθρου 2 της πράξης νομοθετικού περιεχομένου, που αναφέρεται στη μετάθεση του χρόνου απόδοσης των κοινόχρηστων χώρων του Ελληνικού στην κοινή χρήση, πρόκειται για ένα ακόμα δωράκι στην επενδυτική εταιρία και αποτελεί την αρχή του τέλους του συνταγματικά κατοχυρωμένου δημόσιου χαρακτήρα των οδών, των πλατειών, των χώρων πρασίνου κ.λπ.. Η επενδυτική Α.Ε. θα εξακολουθεί για απροσδιόριστο χρόνο να έχει την κυριότητα, νομή και κατοχή ολόκληρου του σχεδίου πόλης, ενώ η Τοπική Αυτοδιοίκηση θα παραμένει αμέτοχη. Πρόκειται για απόλυτη ανατροπή της έννοιας του δημόσιου συμφέροντος.

Στο σημείο αυτό θέλω, να επισημάνω ότι ανάμεσα στους παραπάνω χώρους που παραδίδονται στην ιδιωτική εταιρεία συμπεριλαμβάνεται και ο αρχαιολογικός χώρος του ακρωτηρίου του Αγίου Κοσμά, με ρητή πρόβλεψη στο Προεδρικό Διάταγμα, έγκριση του σχεδίου ολοκληρωμένης ανάπτυξης να διαμορφωθεί σε επισκέψιμο αρχαιολογικό χώρο. Άλλωστε προς αυτή την κατεύθυνση δύο σωματεία του Υπουργείου Πολιτισμού και ο Σύλλογος Ελλήνων Αρχιτεκτόνων, κατέθεσαν προσφυγή προς το Συμβούλιο της Επικρατείας. Όπως είδατε και από τον εισηγητή μας, καταψηφίζουμε στο σύνολο της πράξης νομοθετικού περιεχομένου, υπερψηφίζουμε όμως ορισμένα άρθρα, τα οποία είναι αυτονόητα και όφειλαν ούτως ή άλλως να προχωρήσουν ή είχαν ήδη δρομολογηθεί. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ κύριε Πρόεδρε. Στην ουσία, θα πάω στο τμήμα Ακροπόλεως για να συμπαρασταθώ στους παράνομα συλληφθέντες. Αυτό που έχετε καταλάβει από τις δηλώσεις μας και από τις παρεμβάσεις μας, είμαστε κατά της ΠΝΠ και των σχετικών άρθρων για το ΚΕΘΕΑ. Έχουμε τοποθετηθεί στην ουσία για τα υπόλοιπα άρθρα, όμως όσο αφορά την ψηφοφορία θα τοποθετηθούμε και επιφυλασσόμαστε για την Ολομέλεια, αλλά το περιεχόμενο της στάσης μας έχει περιγραφεί ήδη από όλες τις ομιλίες. Ευχαριστώ πάρα πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Κυρίες και κύριοι συνάδελφοι, το νομοσχέδιο που συζητάμε σήμερα περιέχει σημαντικές ρυθμίσεις που δεν περιορίζονται μόνο στην Κύρωση της Πράξης Νομοθετικού Περιεχομένου για να αντιμετωπιστούν οι αρνητικές συνέπειες από την κατάρρευση της Thomas Cook.

Η απαλλαγή των επιχειρήσεων που επλήγησαν από τον φόρο διαμονής αλλά η αναστολής και καταβολής του ΦΠΑ μέχρι τις 31 Μαρτίου, δεν είναι μόνο ένα μέτρο που αφορά τη στήριξη των επιχειρήσεων. Έχει αντανάκλαση και στους εργαζόμενους, αφού για να υπάρχουν εργαζόμενοι, πρέπει να υπάρχουν επιχειρήσεις. Άλλωστε ελήφθησαν και ουσιαστικά μέτρα στήριξης των εργαζομένων, όπως υλοποίηση προγράμματος από τον ΟΑΕΔ για την διατήρηση 4500 θέσεων εργασίας πλήρους απασχόλησης σε επιχειρήσεις τουριστικού φορέα που επλήγησαν από την χρεοκοπία της Εταιρείας Thomas Cook. Με την χορήγηση του ποσού που αντιστοιχεί στο 100% των εργοδοτικών εισφορών και με ανώτατο όριο τα 500 ευρώ μηνιαίως για χρονικό διάστημα 12 μηνών.

Θετικό πρόσημο έχουν μία σειρά διατάξεων του νομοσχεδίου όπως πρώτον, η παράταση της προθεσμίας ένταξης και ρύθμιση οφειλών για τα χρέη των πολιτών στους δήμους μέχρι τις 31 Δεκεμβρίου. Ήταν μία επιβεβλημένη κίνηση, αφού θα πρέπει να δώσουμε τη δυνατότητα σε όλους τους πολίτες που αντιμετωπίζουν πρόβλημα με τις οφειλές τους, να επανέλθουν στην κανονικότητα.

Δεύτερον, η θέσπιση του ειδικού αποθεματικού είναι δεδομένο ότι θα δώσει μεγάλη ευελιξία και λειτουργικότητα στα υπουργεία και στο δημόσιο, αφού κάποιες φορές προκύπτουν έκτακτες ανάγκες που υπερβαίνουν τα όρια κάποιων κωδικών Υπουργείων.

Τρίτον, η δυνατότητα που δίνεται στους φορείς του δημοσίου και της αυτοδιοίκησης να διατηρούν καταθέσεις έως ενός συγκεκριμένου ύψους στα μη συστηματικά πιστωτικά ιδρύματα, δηλαδή στις μικρές τράπεζες, θα είναι μια ανάσα ρευστότητος ιδιαίτερα για τις μικρές συνεταιριστικές τράπεζες που χρειάζονται στήριξη.

Θα ήθελα να αναφερθώ ειδικά στις βελτιώσεις που έρχονται το νόμο για την πρώτη κατοικία που αυτή η Κυβέρνηση έφερε και ψήφισε. Είναι πολύ σημαντικό να υπάρχουν αντανακλαστικά, να βλέπουμε τις αβελτηρίες και να επιχειρούμε διορθωτικές παρεμβάσεις στο θεσμικό πλαίσιο, προκειμένου να διευκολυνθούν όσο το δυνατόν περισσότεροι πολίτες να ενταχθούν στις ρυθμίσεις του νόμου για την πρώτη κατοικία. Θεωρώ ακόμα πιο σημαντική τη δέσμευση το κυρίου Υπουργού ότι θα υπάρξει και νέα βελτιωτική παρέμβαση στην κατεύθυνση της μείωσης των δικαιολογητικών που απαιτούνται.

Να υπενθυμίσω ότι ο νόμος 4605/2019, που εμείς φέραμε και ψηφίσαμε, είναι ένας νόμος που έχει τη σύμφωνη γνώμη των εταίρων μας απέναντι σε ένα πιεστικό και κριτικό κοινωνικό πρόβλημα, λόγω της διόγκωσης του ιδιωτικού χρέους. Εκτιμώ ότι με τις βελτιωτικές ρυθμίσεις που επέρχονται στο θεσμικό πλαίσιο του νόμου 4605 διευκολύνονται οι πολίτες. Είναι εύλογη η ρύθμιση σύμφωνα με την οποία για τις περιπτώσεις που υπάρχουν δύο ή περισσότεροι συνιδιοκτήτες, δίνεται η δυνατότητα προστασίας ολόκληρης της κατοικίας με αίτηση μόνο του ενός ιδιοκτήτη. Διευκολύνονται, επίσης, οι πολίτες που υπέβαλαν αίτηση, αλλά η αίτησή τους είχε λανθασμένα στοιχεία. Με ρύθμιση που περιλαμβάνεται στο νομοσχέδιο, σε περίπτωση που χρειαστεί να επαναυποβληθεί η αίτηση, τότε διατηρείται η προστασία της πρώτης κατοικίας στο μεσοδιάστημα που μεσολαβεί μέχρι την επαναυποβολή.

Θετική, επίσης, είναι και η διάταξη σύμφωνα με την οποία μπορούν να υποβάλουν αίτηση προστασίας της πρώτης κατοικίας τους και όσοι διαμένουν σε μισθωμένο ή παραχωρημένο ακίνητο εκτός της περιφερειακής ενότητας, στην οποία βρίσκεται η κύρια κατοικία τους. Είναι μία διάταξη, κύριε Πρόεδρε, που δίνει λύση στο πρόβλημα που αντιμετώπιζαν στρατιωτικοί, εκπαιδευτικοί και γιατροί που υπηρετούν σε περιοχές που απέχουν από τον τόπο, όπου βρίσκεται η πρώτη κατοικία τους.

Επίσης, είναι σημαντικό το γεγονός ότι δίνεται η δυνατότητα στους οφειλέτες που έχουν λάβει στεγαστικό δάνειο από εταιρείες παροχής πιστώσεων, ανώνυμες εταιρείες που νόμιμα παρέχουν δάνεια, να ρυθμίζουν τις οφειλές τους και να προστατεύουν των πρώτη κατοικία τους μέσα από την ηλεκτρονική πλατφόρμα. Το ίδιο ισχύει και για τα δάνεια που αγοράστηκαν από fund, ενώ πρέπει να τονιστεί ότι το νέο αυτό πλαίσιο με τις ρυθμίσεις βελτίωσης ισχύει όχι μόνο για τις νέες αιτήσεις που θα επιβληθούν, αλλά για τις αιτήσεις που έχουν ήδη υποβληθεί αλλά δεν έχουν ολοκληρωθεί.

Κυρίες και κύριοι συνάδελφοι, η Κυβέρνηση δείχνει αντανακλαστικά, επικαιριοποιεί το πλαίσιο για την προστασία της πρώτης κατοικίας, διευκολύνει τους πολίτες. Αντιμετωπίζει ένα δυσεπίλυτο και τεχνικό κοινωνικό πρόβλημα όχι με ανέφικτες προβλέψεις, αλλά με ρεαλιστικές και ουσιαστικές ρυθμίσεις που θα πρέπει να στηριχτούν από όλους μας. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Κατρίνης.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Ζήτησα το λόγο για να τοποθετηθώ επί της τροπολογίας που έχει καταθέσει το «Κίνημα Αλλαγής» η οποία έχει δύο σκέλη, όπως ανέφερε και ο Εισηγητής μας.

Το πρώτο σκέλος είναι η επαναφορά της προστασίας της κύριας κατοικίας των υπερχρεωμένων νοικοκυριών που νομίζω ότι απασχολεί όλους μας, γιατί παρά τα όσα συζητούμε σε αυτήν εδώ την αίθουσα και παρά το γεγονός ότι προσπαθεί η Κυβέρνηση και οι Βουλευτές της Συμπολίτευσης να πείσουν ότι με τις τεχνικές διορθώσεις του ν. 4605 θα έχουμε δραματική βελτίωση, όχι της πλατφόρμας, αλλά της δυνατότητας αδύναμων δανειοληπτών να τύχουν ευνοϊκής ρύθμισης και προστασίας και να μπορέσουν, τέλος πάντων, να «γλιτώσουν» αυτό το οποίο έρχεται και κάνουμε ότι δεν το βλέπουμε, δυστυχώς και τα στοιχεία μέχρι τώρα αποδεικνύουν ότι αυτό δεν ισχύει. Τα είπαμε και στην κατ' άρθρον συζήτηση, σαρανταπέντε χιλιάδες μπήκαν στην πλατφόρμα, οι δέκα ρύθμισαν το δάνειό τους.

Σε λιγότερο από ενάμιση μήνα, λήγει η προστασία πρώτης κατοικίας και δυστυχώς βλέπω ότι η Κυβέρνηση δεν έχει αντανακλαστικά και δεν έχει πάρει μια απόφαση για αυτό το μείζον κοινωνικό ζήτημα το οποίο απασχολεί όλους τους άλλους, αλλά δεν φαίνεται να απασχολεί την εθνική αντιπροσωπεία. Ήδη, μεγάλο κομμάτι χαρτοφυλακίων έχουν μεταβιβαστεί σε Funds. Βλέπουμε ανακοινώσεις τραπεζικών ιδρυμάτων για μεταφορά δισεκατομμυρίων ευρώ δανείων. Οι οχλήσεις αρχίζουν και γίνονται πολύ πιο έντονες. Οι πλειστηριασμοί είναι «ante portas» και δυστυχώς βλέπουμε να υπάρχει αυτή η πολύ χαλαρή διαχείριση.

Γι' αυτό, λοιπόν, το «Κίνημα Αλλαγής» φέρνει μια τροπολογία που, πρώτον, επαναφέρει το πλαίσιο της πρώτης κατοικίας, όπως ακριβώς είχε περιγραφεί στο ν. 3689/2010 και θεωρούμε ότι θα πρέπει αυτή την τροπολογία να την κάνει αποδεκτή η Κυβέρνηση. Με το δεύτερο σκέλος, το οποίο νομίζω ότι και αυτό είναι εξίσου σημαντικό, δίνεται η δυνατότητα στον αντικειμενικά αδύναμο δανειολήπτη να αγοράσει το δάνειό του από το πιστωτικό ίδρυμα με το οποίο έχει μια σχέση εμπιστοσύνης και όχι να είναι αδύναμος σε σχέση με την όποια διαπραγμάτευσή του με ένα Fund, το οποίο καταλαβαίνετε ότι έχει καθαρά κερδοσκοπικό χαρακτήρα και σε πολλές περιπτώσεις, ενώ αγοράζει ένα δάνειο σε πολύ χαμηλό τίμημα, ξεκινάει τη συζήτηση του δανειολήπτη ζητώντας το 100% της αρχικής του αξίας.

Δίνεται, λοιπόν, η δυνατότητα στους δανειολήπτες να αγοράσουν το δάνειό τους πριν πωληθεί στην εταιρία απαιτήσεων, τα περιβόητα Funds, μάλιστα με τέτοιους όρους - και το λέμε αυτό γιατί κάποιοι θα προστρέξουν να πουν ότι κάνουμε εύκολες προτάσεις - κύριε Πρόεδρε, που είναι και συμφέροντες προς τα τραπεζικά ιδρύματα. Κάποιος ο οποίος θα διαβάσει προσεκτικά την τροπολογία, θα δει ότι εμείς προτείνουμε τα πιστωτικά ιδρύματα να πωλούν στους δανειολήπτες τα δάνεια σε μεγαλύτερη ονομαστική αξία από αυτή που πωλούν μεμονωμένα στο κάθε Fund.

Θεωρούμε, λοιπόν, ότι θα πρέπει αυτή η τροπολογία, όχι μόνο να συζητηθεί εδώ, αλλά και στην Ολομέλεια, αλλά και να εγκριθεί από την Κυβέρνηση. Είναι μια τροπολογία που πραγματικά χρησιμεύει ως «δίχτυ» προστασίας για τους αδύναμους συμπολίτες μας που γίνονται σήμερα αντικείμενο εκμετάλλευσης και αγωνιούν το τι θα γίνει με την έναρξη της νέας χρονιάς. Το λέω αυτό, κύριε Πρόεδρε, γιατί κατέθεσα εχθές μια επίκαιρη ερώτηση στον αρμόδιο Υφυπουργό, τον κ. Ζαββό, σε σχέση με τους δανειολήπτες από τις συνεταιριστικές τράπεζες και τους διαφορετικούς όρους που αντιμετωπίζουν οι συνεταιριστικές τράπεζες και οι τράπεζες που είναι υπό εκκαθάριση, όπου τα πιστωτικά ιδρύματα απαιτούν αποπληρωμή μέσα σε οκτώ χρόνια. Αυτό νομίζω το ξέρουν οι συνάδελφοι που είναι από τις περιοχές που υπήρχαν συνεταιριστικές τράπεζες, οι οποίες σήμερα βρίσκονται σε καθεστώς εκκαθάρισης, είναι δεκαεφτά στο σύνολο τους με 9 δισεκατομμύρια ευρώ χαρτοφυλάκιο. Ο αρμόδιος Υφυπουργός, ο κ. Ζαββός, μου απάντησε ότι δεν υπάρχουν διαφορετικοί κανόνες και ότι οι κανόνες αντιμετώπισης είναι ενιαίοι. Ελάτε, όμως, που εχθές το Επιμελητήριο Δωδεκανήσου απευθύνει επιστολή στον ίδιο τον Πρωθυπουργό, λέγοντας, ότι εδώ και τώρα πρέπει η Κυβέρνηση να πάρει θέση σ’ αυτή την πρωτοφανή αδικία και να επαναφέρει ενιαίους κανόνες αντιμετώπισης δανειοληπτών, γιατί, όπως λέει ο ίδιος ο Πρόεδρος του Επιμελητηρίου, ο κ. Πάππου, ο εκκαθαριστής απαιτεί σε οκτώ χρόνια. Τα οκτώ χρόνια, μάλιστα, λήγουν το 2021, άρα η όποια απόφαση θα πρέπει να είναι και άμεση και δραστική και απαιτεί, λοιπόν, όχι μόνο το Επιμελητήριο Δωδεκανήσου, πάρα πολλά Επιμελητήρια ζητούν από τον Πρωθυπουργό να παρέμβει και να δώσει λύση, την ίδια στιγμή που ο Υπουργός του λέει ότι δεν υπάρχει πρόβλημα και θα λυθούν όλα με το περιβόητο σχέδιο «Ηρακλής».

Εμείς, λοιπόν, μέχρι να δούμε το σχέδιο «ΗΡΑΚΛΗΣ» και να δούμε τι ακριβώς περιλαμβάνει, θα μας επιτρέψετε να έχουμε μια αγωνία για τους συμπολίτες μας, οι οποίοι περιμένουν την 1η του μηνός με μεγάλη αγωνία. Καταλαβαίνετε ότι θα επισπευσθούν και θα ενταθούν οι πλειστηριασμοί και θα πρέπει η πολιτική ηγεσία, η Βουλή, να πάρει μια γενναία και δίκαιη απόφαση και να προστατεύσει τους αδύναμους συμπολίτες μας.

Σε αυτή, λοιπόν, την κατεύθυνση κινείτε η τροπολογία που κατέθεσε σύσσωμη η Κοινοβουλευτική Ομάδα του ΚΙΝΗΜΑΤΟΣ ΑΛΛΑΓΗΣ, με πρώτη υπογράφουσα την Πρόεδρο μας, την κυρία Φώφη Γεννηματά. Θα περιμένουμε με ιδιαίτερο ενδιαφέρον και την Κυβέρνηση, αλλά και τα υπόλοιπα πολιτικά κόμματα - ιδιαίτερα το ΣΥΡΙΖΑ ο οποίος ενώ χρησιμοποίησε τον ν.3689/2010, τον «νόμο Κατσέλη», επειδή η κυρία Κατσέλη είχε κάνει μια άλλη πολιτική επιλογή, έκανε μια επιλογή να φέρει τον ν.4605, ο οποίος απέτυχε παταγωδώς - να δούμε και το ΣΥΡΙΖΑ πώς θα τοποθετηθεί σε αυτό το μείζον κοινωνικό ζήτημα.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Από την Διαρκή Επιτροπών Οικονομικών Υποθέσεων παρόντες ήταν οι βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μακρή Ζωή (Ζέττα), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τζάκρη Θεοδώρα, Φλαμπουράρης Αλέξανδρος, Μιλτιάδης Χατζηγιαννάκης Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Παπαναστάσης Νικόλαος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Ηλίας - Κριτών και Λογιάδης Γεώργιος.

Από την Διαρκή Επιτροπών Κοινωνικών Υποθέσεων παρόντες ήταν οι βουλευτές κ.κ. Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Βασιλειάδης Βασίλειος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Παπαδόπουλος Μιχαηλ, Σταμενίτης Διονύσιος, Υψηλάντης Βασίλειος, Τσιλιγγίρης Σπυρίδων (Σπύρος), Φωτήλας Ιάσων, Οικονόμου Ιωάννης, Αβραμάκης Ελευθέριος, Ζαχαριάδης Κωνσταντίνος, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Μεϊκόπουλος Αλέξανδρος, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Καφαντάρη Χαρούλα, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε τον κ. Κατρίνη.

Το λόγο έχει η κυρία Φωτίου και αμέσως μετά έχει ζητήσει το λόγο ο Υφυπουργός, ο κ. Οικονόμου.

**ΘΕΑΝΩ ΦΩΤΙΟΥ:** Σας ευχαριστώ, κ. Πρόεδρε.

Επειδή έτυχε να απουσιάζω κατά την έναρξη της συνεδρίασης της Επιτροπής, πληροφορήθηκα ότι ο Εισηγητής της Πλειοψηφίας αναφέρθηκε στο όνομά μου πάρα πολλές φορές, σε κάθε άρθρο του νομοσχεδίου. Δεν είχα συνειδητοποιήσει ότι είμαι Εισηγήτρια του νομοσχεδίου. Πάντως, έχω τοποθετηθεί για όλα τα άρθρα που αναφερθήκατε στο νομοσχέδιο. Εμμένω στις απόψεις μου και θα τις αναπτύξω στην Ολομέλεια.

Πέραν όμως αυτού, που είναι ένα «φτηνό» επικοινωνιακό κόλπο, αναφέρθηκε και στο αν και τι δουλειά είχαν να πάω στο Οικονομικό Πανεπιστήμιο χθες, κατά τη διάρκεια - και λίγο μετά - των γεγονότων, και με ταύτισε με συγκεκριμένες απόψεις που έχει το κόμμα του από τη μια και από την άλλη τα πρωτοσέλιδα φιλικών μέσων, σήμερα, προς το κόμμα του. Αυτό το θεωρώ αθλιότητα, αλλά εν πάση περιπτώσει, επειδή είμαστε στη Βουλή, θα απαντήσω.

Πρώτον, όπως ξέρετε, το Πανεπιστημιακό άσυλο είναι έννοια σύμφυτη, από την αρχαιότητα, με την κουλτούρα και την αντίληψη του ελληνικού λαού. Ιδιαίτερα, το Πανεπιστημιακό άσυλο, κατοχυρώθηκε στη συνολική αντίληψη και το ασυνείδητο του ελληνικού λαού, μετά τον αγώνα του Πολυτεχνείου και την πτώση της Χούντας, την οποία θα γιορτάσουμε την Κυριακή.

Επομένως, είναι μια έννοια πολύ πιο ευρύτερη και καθιερωμένη, πέραν από νομοθετικές ρυθμίσεις. Σας το είπα αυτό κατά την τοποθέτησή μου, σε εκείνα τα «ασύλληπτα» που κάνατε τον Ιούλιο, να θέλετε να ψηφίσετε την κατάργηση του ασύλου μέσα στον Αύγουστο, εν κρυπτώ, όταν η κοινωνία δεν ήταν εδώ. Σας είχα τότε πει, ότι δεν υπάρχει πιθανότητα να καταργήσετε εσείς, με νομοθετικές πράξεις, το Πανεπιστημιακό άσυλο, γιατί είναι ευρύτερη έννοια εμπεδωμένη στο λαό.

Δεν υπάρχει περίπτωση, λοιπόν, με νομοθετικές πράξεις να καταργήσετε ένα θέμα το οποίο είναι μέσα στη συλλογική συνείδηση του λαού και μέσα στην Πανεπιστημιακή κοινότητα. Άρα, λοιπόν, σας παραπέμπω, αγαπητοί συνάδελφοι, στην ομιλία μου, κατά την ψήφιση του συγκεκριμένου νόμου.

Δεύτερον, όπως ίσως αγνοείτε πολλοί εξ υμών, υπήρξα καθηγήτρια του Πολυτεχνείου για σαράντα χρόνια. Έχω, επομένως, δει πάρα πολλές Κυβερνήσεις και το τι συνέβη στα Ελληνικά Πανεπιστήμια - και ειδικά στο Πολυτεχνείο - σε σχέση με αυτόν το φαύλο κύκλο της ιστορίας της έντασης, της αστυνομοκρατίας, κτλ., τα οποία δεν οδηγούν πουθενά.

Όταν συμβαίνουν τέτοια γεγονότα, η πρώτη μου αντίδραση, εμένα προσωπικά, είναι να πάω εκεί που συμβαίνουν, ώστε, με την παρουσία μου ως βουλευτού, πλέον, του Ελληνικού Κοινοβουλίου, να διασφαλίσω την ασφάλεια και τη ζωή των φοιτητών. Αυτό, έπρεπε να το έχετε όλοι στο μυαλό σας. Όλοι στο μυαλό σας. Πρέπει να διασφαλίσετε τους όρους, ώστε, να μην πάθει κανείς τίποτα. Διότι, αυτό δυστυχώς, όταν πυροδοτείτε τους κύκλους της έντασης και του αυταρχισμού δεν είναι καθόλου μα καθόλου βέβαιο ότι, δεν θα έχουμε προβλήματα. Αγαπητοί συνάδελφοι.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ πολύ. Παρακαλώ, κύριοι συνάδελφοι. Ελάτε, κυρία Φωτίου.

**ΘΕΑΝΩ ΦΩΤΙΟΥ:** Κύριε Πρόεδρε, λοιπόν, πήγα με αυτή τη βαθιά ευθύνη, που την έχω όλα αυτά τα χρόνια, που είμαι βουλευτής του Κοινοβουλίου. Έχω ξαναυπάρξει λοιπόν σε τέτοιες παρόμοιες καταστάσεις και με άλλες κυβερνήσεις. Λοιπόν, παρακάτω τώρα. Αυτή τη στιγμή, αυτό που συμβαίνει είναι, η Κυβέρνηση της Νέας Δημοκρατίας η οποία ήρθε με το σύνθημα της ενότητας, να επιχειρεί να διχάσει τον ελληνικό λαό, όχι μόνο στο μεταναστευτικό που είδαμε τα αποτελέσματα, αλλά τώρα και στα πανεπιστήμια. Επιχειρείτε, να διχάσετε τα ελληνικά πανεπιστήμια. Σε καλούς και κακούς φοιτητές, σε καλούς και κακούς διδάσκοντες, σε καλές και κακές Συγκλήτους. Είναι το μεγαλύτερο λάθος που πάτε να κάνετε. Έχετε να κάνετε, με νέους ανθρώπους, με όνειρα, με φιλοδοξίες, με ανησυχίες μεγάλες. Δεν αντιμετωπίζονται με καταστολή. Ο κύκλος της καταστολής δεν έχει τέλος. Είναι αδιέξοδος και φέρνει εντάσεις και βία, συνεχώς. Σας το λέω λοιπόν και για να συμβάλλω σε αυτή τη συζήτηση, την οποία κακώς άνοιξε με τέτοιους όρους που την άνοιξε ο Εισηγητής της Πλειοψηφίας σήμερα, σε αυτό το νομοσχέδιο. Εγώ, θα σας διαβάσω την απόφαση της Συγκλήτου του Πολυτεχνείου, που ελήφθη. Ναι, ναι. Κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ, κυρία Φωτίου. Είμαστε στη δεύτερη ανάγνωση, συγκεκριμένου νομοσχεδίου.

**ΘΕΑΝΩ ΦΩΤΙΟΥ:** Ας είχατε σταματήσει τον Εισηγητή της Πλειοψηφίας όταν αναφερόταν κατ' επανάληψη στο όνομά μου.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ κυρία Φωτίου ακούστε με. Δεν με έχετε ακούσει. Δεν σας διέκοψα κατά τη διάρκεια της ομιλίας σας. Μιλάτε ήδη πάνω από 6 λεπτά και δεν σας έχω διακόψει καθόλου. Παρακαλώ πολύ, να κλείσετε την εισήγησή σας, γιατί είναι πολλοί εγγεγραμμένοι συνάδελφοι και πρέπει να μιλήσουν και οι δύο Υφυπουργοί. Παρακαλώ πολύ, κλείστε την εισήγησή σας.

**ΘΕΑΝΩ ΦΩΤΙΟΥ:** Εγώ, θα κλείσω λοιπόν, κύριε Πρόεδρε, ως εξής, διαβάζοντας την απόφαση της Συγκλήτου διδασκόντων και διδασκομένων, με Πρύτανη, τον μόλις εκλεγέντα προ ενός μήνα, κύριο Γκουντουβή, η οποία συνεδρίασε μετά τα γεγονότα στο πανεπιστήμιο.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Να την καταθέσετε στα πρακτικά, να την πάρουν όλοι.

**ΘΕΑΝΩ ΦΩΤΙΟΥ:** Θα την καταθέσω και θα τη διαβάσω. Το Πανεπιστημιακό άσυλο, λέει λοιπόν, ότι, η Σύγκλητος του Μετσόβιου Πολυτεχνείου, προσδιορίζει ένα χώρο ελεύθερης διακίνησης ιδεών και πρέπει να προστατεύεται και να αξιοποιείται από την Πανεπιστημιακή Κοινότητα, γιατί την ευρεία ανταλλαγή απόψεων και την καλλιέργεια νέων ιδεών με βασικό σκοπό το όφελος του κοινωνικού συνόλου. Η συζήτηση, η καλλιέργεια και η έκφραση ιδεών και νέας γνώσης, πρέπει να γίνεται εντός του χώρου του πανεπιστημίου, ελεύθερα και ανεμπόδιστα, από κάθε είδους παρέμβαση. Με σεβασμό και κατανόηση των απόψεων, όλων των μελών, της πανεπιστημιακής κοινότητας.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κυρία Φωτίου, ευχαριστούμε πάρα πολύ. Θα το μάθουν όλοι. Μα δεν μπορεί να διαβάζεται ένα κείμενο, εκτός θέματος, αυτή τη στιγμή. Κάνετε κατάχρηση.

**ΘΕΑΝΩ ΦΩΤΙΟΥ:** Ακούστε. Θα το καταθέσω.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Καταθέστε το.

**ΘΕΑΝΩ ΦΩΤΙΟΥ:** Να το ακούσουν λοιπόν, οι συνάδελφοι. Τα πολύ πρόσφατα γεγονότα στο ΟΠΑ, λέει η Σύγκλητος του Πολυτεχνείου.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Είστε, εκτός θέματος.

**ΕΥΤΥΧΙΑ ΑΧΤΣΙΟΓΛΟΥ:** Κύριε Πρόεδρε, ζητώ το λόγο, επί της διαδικασίας.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Δεν έχετε το λόγο.

**ΕΥΤΥΧΙΑ ΑΧΤΣΙΟΓΛΟΥ:** Κύριε Πρόεδρε, δεν έχω παρέμβει ποτέ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Μα, δεν έχετε το λόγο.

**ΕΥΤΥΧΙΑ ΑΧΤΣΙΟΓΛΟΥ:** Δύο μέτρα, δύο σταθμά. Εντάξει, κ. Πρόεδρε. Ζητώ την επιείκειά σας για μισό λεπτό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Μιλάει, η κυρία Φωτίου. Δεν ζητήσατε το λόγο.

**ΕΥΤΥΧΙΑ ΑΧΤΣΙΟΓΛΟΥ:** Η κυρία Φωτίου μου παραχωρεί το λόγο.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Δεν ζητήσατε το λόγο και δεν σας τον έδωσα.

**ΕΥΤΥΧΙΑ ΑΧΤΣΙΟΓΛΟΥ:** Ζήτω τον λόγο για μισό λεπτό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Μα, μιλάει η κυρία Φωτίου.

**ΕΥΤΥΧΙΑ ΑΧΤΣΙΟΓΛΟΥ:** Μου τον παραχωρεί. Ζήτω το λόγο για μισό λεπτό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Δεν γίνεται έτσι η συζήτηση.

**ΕΥΤΥΧΙΑ ΑΧΤΣΙΟΓΛΟΥ:** Ζήτω το λόγο για μισό λεπτό από εσάς.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ, παρακαλώ.

**ΕΥΤΥΧΙΑ ΑΧΤΣΙΟΓΛΟΥ:** Ζήτω το λόγο για μισό λεπτό από τον κ. Πρόεδρο.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Παρακαλώ πολύ. Κυρία Φωτίου, κλείσατε;

**ΘΕΑΝΩ ΦΩΤΙΟΥ:** Όχι, κύριε Πρόεδρε. Χρειάζομαι ένα λεπτό για να ακούσετε την απόφαση της Συγκλήτου. Δεν θέλετε, όμως, να ακουστεί η απόφαση της Συγκλήτου.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Πώς δεν θέλουμε;

**ΘΕΑΝΩ ΦΩΤΙΟΥ:** Ωραία, λοιπόν, κάντε υπομονή ένα λεπτό.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Όχι, όχι, κυρία Φωτίου, δεν γίνεται έτσι η συζήτηση. Μπορούσατε, εξαρχής, να διαβάσετε το λόγο που φέρατε μαζί σας. Εσείς κάνατε μία εισήγηση, πέρασε ο χρόνος, σας έδωσα, επιπλέον, χρόνο και είμαστε στα δέκα λεπτά. Καταθέστε ό,τι θέλετε στα Πρακτικά.

**ΘΕΑΝΩ ΦΩΤΙΟΥ:** Κύριε Πρόεδρε, το κάνετε αυτό για να μην ακουστεί η απόφαση της Συγκλήτου μετά τα γεγονότα.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Θα ακουστεί, θα διαβαστεί και θα αναλυθεί.

**ΘΕΑΝΩ ΦΩΤΙΟΥ:** Πρέπει, λοιπόν, να ακουστεί αυτή η πρόταση.

**ΛΑΖΑΡΟΣ ΤΣΑΒΔΑΡΙΔΗΣ ( Εισηγητής της Πλειοψηφίας):** Ας την καταθέσει στα Πρακτικά να διαβάσουμε την απόφαση της Συγκλήτου.

**ΘΕΑΝΩ ΦΩΤΙΟΥ:** Δεν σας διαβάζω όλη την απόφαση της Συγκλήτου.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ωραία, κλείστε παρακαλώ.

**ΘΕΑΝΩ ΦΩΤΙΟΥ:** Δεν σας διαβάζω όλη την απόφαση. Σας διαβάζω μόνο δύο προτάσεις. Λέει λοιπόν, ότι «τα πολύ πρόσφατα γεγονότα στο Ο.Π.Α. και η επέμβαση καταστολής προκαλούν τεράστια ανησυχία, ενόψει και του τριήμερου εορτασμού της εξέγερσης του Πολυτεχνείου. Η Σύγκλητος δηλώνει ότι θα προασπίσει με όλες της τις δυνάμεις, μαζί με όλη την πολυτεχνειακή κοινότητα, το πανεπιστημιακό άσυλο και καλεί σε μαζική συμμετοχή στις εκδηλώσεις του εορτασμού».

Αυτή είναι, λοιπόν, η απόφαση και να ξέρετε ότι δεν είναι απλά τα πράγματα, όπως νομίζετε, αγαπητοί συνάδελφοι.

**ΛΑΖΑΡΟΣ ΤΣΑΒΔΑΡΙΔΗΣ (Εισηγητής της Πλειοψηφίας):** Το κάλεσμα ήταν το ζητούμενο, κύριε Πρόεδρε, αν καταλάβετε καλά. Το κάλεσμα ήταν το ζητούμενο, δεν ήταν η απόφαση της Συγκλήτου.

**ΘΕΑΝΩ ΦΩΤΙΟΥ:** Τι είπατε κ. Τσαβδαρίδη;. Το κάλεσμα για τον εορτασμό σας ενοχλεί;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο Υφυπουργός Περιβάλλοντος και Ενέργειας.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε. Θα ήθελα να αρχίσω από την ερώτηση του κ. Βιλιάρδου, για το αν η Κυβέρνηση έδωσε κάποια ανταλλάγματα για τη ρύθμιση του ζητήματος των ΝΟΜΕ. Προφανώς, δεν έδωσε κανένα αντάλλαγμα και το διαψεύδω κατηγορηματικά.

Από κει και πέρα, απορώ πώς είναι δυνατό να διακινούνται τέτοιοι υπαινιγμοί, χωρίς να υπάρχει η παραμικρή τεκμηρίωση. Εκτός αν θεωρούμε, αυτονοήτως, ότι κάθε φορά που μία ελληνική κυβέρνηση πετυχαίνει μία θετική έκβαση σε μία διαπραγμάτευση με ξένους, το κάνει γιατί έδωσε κάποια ανταλλάγματα. Η κάθε ελληνική κυβέρνηση.

Προφανώς, υπάρχουν περιπτώσεις που μπορεί κανείς να αισθάνεται ότι έχει κάποιο λόγο να το υποστηρίξει συγκεκριμένα. Αλλά εσείς δεν είπατε κάποιο συγκεκριμένο επιχείρημα ειδικά σε αυτή την περίπτωση. Επαναλαμβάνω, λοιπόν, ότι το διαψεύδω κατηγορηματικά.

Σε ό,τι αφορά στα υπόλοιπα θέματα που θίξατε για τα ενεργειακά, θα τα απαντήσει ο Υπουργός στην ολομέλεια. Αλλά αυτό το θέμα δεν ήθελα να το αφήσω να αιωρείται.

Για να πάμε στα υπόλοιπα θέματα του σχεδίου νόμου, πρώτα – πρώτα, θα ήθελα να ευχαριστήσω τον Εισηγητή του ΣΥΡΙΖΑ, γιατί ψηφίζουν θετικά και για το θέμα των Υδατοκαλλιεργειών και για το θέμα του Υμηττού. Αυτό δείχνει ότι μέσα από μία συζήτηση μπορούμε σε κάποια ζητήματα -όχι σε όλα προφανώς- να πετυχαίνουμε συναινέσεις.

Στο θέμα του Υμηττού, βέβαια, ήταν αρνητικός ο Εισηγητής του ΜέΡΑ 25. Μάλλον, είπε ότι θα το ψηφίσουν, αλλά ότι έχει ερωτηματικά για τον λόγο που καθυστερεί η ρύθμιση του θέματος του Υμηττού, το νέο προεδρικό διάταγμα. Να θυμίσω, λοιπόν, ότι το προεδρικό διάταγμα που ίσχυε στον Υμηττό, εδώ και δύο χρόνια και κάτι, έχει ακυρωθεί από το Συμβούλιο της Επικρατείας. Ο Υμηττός, λοιπόν, έμενε χωρίς προστασία.

Η τότε Κυβέρνηση του ΣΥΡΙΖΑ πολύ σωστά θέσπισε απαγόρευση έκδοσης οικοδομικών αδειών, ακριβώς, για να μην επωφεληθούν κάποιοι από το νομικό κενό προστασίας. Η προθεσμία έληξε τον Οκτώβριο, αλλά δεν έγινε αυτό που θα έπρεπε να έχει γίνει. Δηλαδή, να έχουμε το νέο προεδρικό διάταγμα. Δεν είχε γίνει. Το νέο προεδρικό διάταγμα είχε καθυστερήσει. Δεν θέλω πάλι να προβαίνω σε καταγγελίες και σε αρνητικές κριτικές.

Εν πάση περιπτώσει, στη διάρκεια της διετίας η Κυβέρνηση του ΣΥΡΙΖΑ δεν μπόρεσε να προωθήσει, όσο γρήγορα έπρεπε, το νέο προεδρικό διάταγμα. Υπάρχει, μάλιστα, ένα σχέδιο του προεδρικού διατάγματος, το οποίο είχε «παγώσει», επί οκτώ-εννέα μήνες, στα συρτάρια χωρίς να κινείται.

Εμείς το κινούμε αυτό. Βεβαιώνουμε ότι μέχρι να λήξει η νέα παράταση, διότι δεν είναι ευχάριστο να δίνεις παρατάσεις σε απαγορεύσεις αδειών, διότι θίγονται και κάποιοι νόμιμοι ιδιοκτήτες, οι οποίοι έχουν νόμιμες προσδοκίες. Εν πάση περιπτώσει, βεβαιώνουμε ότι μέχρι τον Οκτώβριο, του επόμενου έτους, θα έχουμε φέρει το νέο προεδρικό διάταγμα. Ελπίζω ότι θα τύχει ευρύτερης συναίνεσης. Θα είναι στην κατεύθυνση που τέθηκε από την προηγούμενη κυβέρνηση, ήδη έχουν αρχίσει οι επεξεργασίες και θα προστατεύει τον Υμηττό.

Για το θέμα των υδατοκαλλιεργειών, των περιοχών οργανωμένης ανάπτυξης. Ο ΣΥΡΙΖΑ το ψήφισε, το ΜεΡΑ25 είχε αρνητική τοποθέτηση, με το επιχείρημα ότι θα πρέπει η ΠΟΑΥ, αυτές οι οργανωμένες αναπτύξεις, να ταυτίζονται όσο αναφορά στα όριά τους, με τις περιοχές προστασίας, δηλαδή να γίνεται με οικολογικά κριτήρια. Εδώ υπάρχει μια σύγχυση, η ΠΟΑΥ είναι ένα είδος επιχειρηματικού πάρκου στη θάλασσα, αντίστοιχα με ένα σωρό άλλα επιχειρηματικά πάρκα, τα όρια των επιχειρηματικών πάρκων δεν ταυτίζονται με τα όρια των περιοχών προστασίας. Όταν κάπου κάνουμε μια ΒΙΠΕ, ένα επιχειρηματικό πάρκο για τη βιομηχανία, θα έπρεπε η ΒΙΠΕ να καταλαμβάνει μια ολόκληρη περιοχή προστασίας. Είναι άλλο το ένα, άλλο το άλλο. Η ΠΟΑΥ είναι ένα επιχειρηματικό πάρκο στη θάλασσα, για τις υδατοκαλλιέργειες, οι περιοχές προστασίας είναι μια άλλη ιστορία, προβλέπονται από πολλαπλές νομοθεσίες και προφανώς λαμβάνονται υπ' όψιν όταν έχουμε είτε ΠΟΑΥ, είτε οποιοδήποτε άλλο επιχειρηματικό πάρκο. Για να προχωρήσει μια ΠΟΑΥ, η οποία είναι μια οργανωμένη περιοχή, στην οποία χωροθετούνται υδατοκαλλιέργειες, εγκρίνεται ταυτόχρονα και η στρατηγική περιβαλλοντικών επιπτώσεων. Αυτή η στρατηγική μελέτη λαμβάνει πλήρως υπόψη ότι απορρέει από τις υφιστάμενες διατάξεις προστασίας, περιοχές και οτιδήποτε άλλο. Μεταξύ των δύο αυτών μορφών πολιτικής, χωρικής πολιτικής, υπάρχουν προφανώς ενέργειες, δεν γίνεται το ένα χωρίς να κοιτάμε το άλλο, αλλά ο καθένας έχει το ρόλο του. Είναι άλλο πράγμα οι οργανωμένες αναπτύξεις περί παραγωγικών δραστηριοτήτων, άλλο οι πολιτικές προστασίας του φυσικού χώρου, της βιοποικιλότητας και τα λοιπά.

Τώρα, για το θέμα του ελληνικού. Είχα αναφερθεί εκτεταμένα στην προηγούμενη συνεδρίαση. Νομίζω ότι υπάρχει μια παρεξήγηση. Η ρύθμιση που έφερε η Κυβέρνηση δεν ακυρώνει τους κοινόχρηστους χώρους, μάλιστα σε επίπεδο αρχής, όπως αναφέρθηκε σε μια απόφαση της κοσμητείας της αρχιτεκτονικής. Δεν ακυρώνει, ούτε είναι κάτι που γίνεται για πρώτη φορά, γιατί αυτό είχε ήδη προβλεφθεί από την κυβέρνηση του ΣΥΡΙΖΑ το 2018. Η ρύθμιση ανέφερε ότι η παράδοση των κοινόχρηστων και κοινωφελών χώρων στον φορέα διαχείρισης των κοινόχρηστων χώρων του Ελληνικού, δηλαδή ας πούμε στους δήμους, θα γίνεται τμηματικά. Αυτό το αναφέρει η ρύθμιση του ΣΥΡΙΖΑ. Δηλαδή, δεν θα γίνεται μια και έξω, αμέσως μετά την έγκριση της πολεοδομικής μελέτης, αλλά θα γίνεται σταδιακά. Όπως είχα πει την προηγούμενη φορά αυτό ήταν πάρα πολύ εύλογο, δεν διαφωνούμε καθόλου. Ήταν εύλογο διότι το Ελληνικό έχει την εξής ιδιομορφία, ότι τους κοινόχρηστους και κοινωφελείς χώρους που δεν τους ειδοποιούν οι δήμοι, όπως στις συνηθισμένες πολεοδομήσεις, θα τις υλοποίει η Ελληνικό ΑΕ. Για να μπορέσει να υλοποιήσει κοινόχρηστους και κοινωφελείς χώρους πρέπει να έχει την δυνατότητα να μπαίνει μέσα και να τους διαχειρίζεται. Άρα, πολύ σωστά ο ΣΥΡΙΖΑ, πέρυσι, προέβλεψε αυτό. Η ρύθμιση, όμως, τους ΣΥΡΙΖΑ άφησε κάποια κενά όσον αφορά στη διαδικασία μέσω των οποίων θα γινόταν, η όλη διαχείριση του θέματος. Αυτό που κάνουμε εμείς είναι να διευκρινίσουμε αυτή τη διαδικασία.

Όσον αφορά αυτό που ακούστηκε από τον Εισηγητή του ΜεΡΑ25 ότι επ’ αόριστόν δίδεται, δεν είναι υπ’ αόριστόν. Όπως προβλέπεται από το σχέδιο οργανωμένης ανάπτυξης του Ελληνικού, που εγκρίθηκε από την προηγούμενη κυβέρνηση το 2018, η Lamda και η Ελληνικό έχουν χρονικό ορίζοντα 25 χρόνια, όχι επ’αόριστόν. Μέσα σε αυτό τον χρονικό ορίζοντα με βάση τη ρύθμιση που ψήφισε ο ΣΥΡΙΖΑ, πέρυσι, θα έπρεπε να παραδοθούν οι κοινόχρηστοι χώροι. Προφανώς, δεν θα παραδοθούν στο τέλος των 25 χρόνων, παραδίδονται όσο προχωρούν οι πολεοδομήσεις και η οργάνωση κάθε επιμέρους υπό ζώνης του Ελληνικού. Από κει και πέρα τα 25 χρόνια δεν είναι λίγα. Απλώς, λέω τι ίσχυε μέχρι τώρα. Εγώ δεσμεύομαι ότι θα φέρουμε μια διορθωτική ρύθμιση, η οποία θα περιορίζει και αυτά τα 25 χρόνια, δηλαδή οι κοινόχρηστοι χώροι θα παραδοθούν νωρίτερα από τα 25 χρόνια που προβλέπονται σήμερα.

Επίσης, να μην γίνεται η σύγχυση μεταξύ της διαχείρισης και του ιδιοκτησιακού. Η ιδιοκτησία των κοινόχρηστων χώρων και των κοινωφελών θα περάσει στους δήμους, στον φορέα διαχείρισης των κοινόχρηστων χώρων αμέσως μετά την διανομή που θα γίνει μεταξύ ΛΑΜΔΑ και Ελληνικού Δημοσίου, δηλαδή στους επόμενους δύο – τρεις μήνες. Η ιδιοκτησία θα περάσει.

 Για την διαχείριση μιλάμε και η διαχείριση πρέπει να μείνει, επαναλαμβάνω, στον ΕΛΛΗΝΙΚΟ Α.Ε., διότι αυτή έχει την υποχρέωση να κατασκευάσει τους κοινόχρηστους χώρους. Για τους κοινωφελείς το ψάχνουμε. Μπορεί να περάσει η διαχείριση πολύ γρηγορότερα από τα 25 χρόνια ή από τα 10 ή από τα 5. Το κοιτάμε. Μέχρι την ψήφιση στην Ολομέλεια του σχεδίου νόμου θα έχουμε διευκρινίσει και αυτό το θέμα. Άρα, θα είμαστε πάντως πιο μπροστά από αυτό το οποίο προέβλεπε η ρύθμιση του ΣΥ.ΡΙΖ.Α.. Ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών) :** Ευχαριστούμε κι εμείς τον Υπουργό. Κύριε Υπουργέ, εάν μου επιτρέπετε, επειδή τα θέματα του χωροταξικού σχεδιασμού παρουσιάζουν μεγάλη καθυστέρηση σε διάφορους τομείς, εσείς γνωρίζετε το θέμα σε βάθος, εδώ έχουμε ένα ειδικό χωροταξικό πλαίσιο για τις υδατοκαλλιέργειες που στην ουσία δεν μπορούμε να το εφαρμόσουμε. Πέρασαν 3 χρόνια, δεν μπορέσαμε να καταλήξουμε στην χωροθέτηση αυτών των περιοχών.

 Παράκληση και από εμένα, επειδή είναι ένας πολύ σημαντικός τομέας και ιδιαίτερα σε περιφέρειες όπως η Ήπειρος, θα είναι πάρα πολύ σημαντικό να προχωρήσει το Υπουργείο και γνωρίζω ότι εργάζεστε σε αυτήν την κατεύθυνση.

Επίσης, δεν έχουμε ειδικό χωροταξικό πλαίσιο για τον τουρισμό. Στην ουσία ισχύουν οι κατευθύνσεις που περιλαμβάνονται στα περιφερειακά, χωροταξικά σχέδια, πολλά εκ των οποίων όμως, είναι εξαιρετικά παλιά. Χρονολογούνται από το 2003. Δεν έχει ολοκληρωθεί από το Υπουργείο τα προηγούμενα χρόνια, ούτε η αναθεώρηση του συνόλου των περιφερειακών χωροταξικών πλαισίων.

Παράκληση και από εμένα να δώσετε μια βαρύτητα σε αυτό το θέμα το οποίο γνωρίζω, ούτως ή άλλως το έχουμε συζητήσει ότι δουλεύετε σε αυτήν την κατεύθυνση.

 Σας ευχαριστώ πάρα πολύ. Τον λόγο έχει ο κ. Ξανθός και αμέσως μετά ο κ. Λιβανός.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – Κυριάκος Βελόπουλος) :** Κύριε Πρόεδρε μπορώ να έχω τον λόγο;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων της Επιτροπής) :** Παρακαλώ κύριε συνάδελφε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – Κυριάκος Βελόπουλος) :**  Ευχαριστώ κύριε Πρόεδρε. Ο κ. Υφυπουργός είπε ότι επρόκειτο για έναν υπαινιγμό αυτό που ανέφερα σχετικά με τα ανταλλάγματα που δόθηκαν. Δεν ήταν υπαινιγμός. Ουσιαστικά τα ΝΟΜΕ επιβλήθηκαν στην Ελλάδα από ότι γνωρίζουμε, όχι επειδή το ήθελε η κυβέρνηση, η προηγούμενη κυβέρνηση, όχι επειδή ήθελε να τα υπογράψει, αλλά επειδή δεν είχε κάνει τη μικρή ΔΕΗ όπως είχε προγραμματίσει η προηγούμενη, η κυβέρνηση της Νέας Δημοκρατίας.

Επομένως, ως αντίποινα κατά κάποιον τρόπο επιβλήθηκαν τα ΝΟΜΕ. Λογικό είναι λοιπόν, να υποθέσει κανείς ότι έδωσε κάποια ανταλλάγματα σήμερα η Κυβέρνηση ούτως ώστε να καταργηθούν τα ΝΟΜΕ. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών) :** Ναι κύριε Υπουργέ.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας) :** Μια λέξη μόνο. Διαψεύδω και πάλι κατηγορηματικά ότι υπήρξαν οποιαδήποτε ανταλλάγματα. Ο Υπουργός έχει εξηγήσει αναλυτικά τους λόγους για τη ρύθμιση του ζητήματος. Απλώς να μην αιωρείται αυτό. Αντάλλαγμα δεν υπήρξε κανένα. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε κι εμείς. Ήταν σαφής ο κ. Υπουργός. Κύριε Ξανθέ έχετε το λόγο για 5’ παρακαλώ.

**ΑΝΔΡΕΑΣ ΞΑΝΘΟΣ :** Ευχαριστώ. Θα προσπαθήσω να επικεντρωθώ σε δύο θέματα. Το ένα είναι του ΚΕΘΕΑ, το οποίο έχουμε συζητήσει αρκετά στις επιτροπές και θα κάνει μια σύντομη παρέμβαση για το θέμα της τροπολογίας για την τιμολόγηση του φαρμάκου στο τέλος.

Για το θέμα του ΚΕΘΕΑ νομίζω ότι είναι πλέον κοινός τόπος ότι η Κυβέρνηση προχώρησε σε μια πράξη πολιτικού αυταρχισμού, αναιτιολόγητη και χωρίς κανένα πρόσχημα.

Ο στόχος της ήταν να αποτρέψει την εκλογή ενός συγκεκριμένου προσώπου, μιας εισαγγελικής λειτουργού, της κυρίας Ξένης Δημητρίου στην προεδρία του ΚΕΘΕΑ. Το Μαξίμου έχει μια δυσανεξία απέναντι σε πρόσωπα τα οποία συνεργάστηκαν θεσμικά με την προηγούμενη κυβέρνηση και ήθελε να στείλει ένα μήνυμα μηδενικής ανοχής προς συνοδοιπόρους.

Αυτό ήταν η ουσία της παρέμβασης. Από εκεί και μετά βεβαίως, επειδή αντέδρασαν οι πάντες, επειδή ο κόσμος του ΚΕΘΕΑ δεν υπερασπίζεται ένα συντεχνιακό κεκτημένο το οποίο προκαλεί την κοινωνία αλλά, υπερασπίζεται το δικαίωμά του να οργανώνεται, να διαχειρίζεται τις υποθέσεις του, την καθημερινότητα των δομών και των προγραμμάτων και να εκλέγει τη διοίκησή του ως στοιχείο της θεραπευτικής κουλτούρας και της ταυτότητάς του, κάτι το οποίο ισχύει με επιτυχημένο τρόπο εδώ και 36 χρόνια, αναζήτησε ασμένως η Κυβέρνηση ένα πάτημα για να δικαιολογήσει αυτό το πραξικόπημα.

Αναζήτησε η κυβέρνηση ασμένως ένα «πάτημα» για να δικαιολογήσει αυτό το πραξικόπημα. Το «πάτημα» αυτό, κατά την άποψή μας, ήταν απολύτως προβληματικό και ουσιαστικά δρομολόγησε το δημόσιο διασυρμό του ΚΕΘΕΑ. Προκειμένου να δικαιολογήσει την δήθεν προσπάθεια χρηστής διοίκησης και σωστής οικονομικής διαχείρισης του ΚΕΘΕΑ, προχώρησε στον δημόσιο διασυρμό του και στην διαπόμπευσή του. Το ζήσαμε εδώ στην ακρόαση των φορέων, είδαμε τους εργαζόμενους, τους ανθρώπους του ΚΕΘΕΑ να βουρκώνουν όταν προσπαθούσαν να υπερασπιστούν την αξιοπρέπειά τους και την συνεισφορά τους την κοινωνική 36 χρόνια.

Είναι καταγέλαστη αυτή η προσπάθεια. Το πόρισμα του ΓΛΚ, για παράδειγμα, είναι πανομοιότυπο με πορίσματα που εκδίδει συνεχώς το ΓΛΚ, όταν κάνει έλεγχο σε δημόσιους φορείς, που συνήθως καταλήγουν σε συστάσεις για την πιστή τήρηση του δημόσιου λογιστικού κ.λπ. κ.λπ.. Ούτως ή άλλως η κατάταξη, όπως ανέφερε προηγουμένως και ο συνάδελφος από το ΜέΡΑ 25 ο κ. Αρσένης, είναι πολύ πάνω από άλλους εποπτευόμενους φορείς του δημόσιου ή του «σκληρού» δημόσιου τομέα για τους οποίους ποτέ δεν ετέθη θέμα μη χρηστής διοίκησης.

Το ΚΕΘΕΑ δεν ταυτίζεται με πολιτικές δυνάμεις. Το ΚΕΘΕΑ έχει ιδεολογία, έχει κοσμοθεωρία, έχει ταυτότητα, έχει ένα μοντέλο κοινωνικό και θεραπευτικό το οποίο υπερασπίζεται χρόνια και σε καμία περίπτωση, δεν μπορεί να ταυτιστεί με μια συγκεκριμένη πολιτική δύναμη ή να υπάρχει ζήτημα ηγεμονίας ιδεολογικής της Αριστεράς. Στελεχώνεται και διοικείται από ανθρώπους από όλες τις πολιτικές δυνάμεις και από όλους τους πολιτικούς χώρους και είναι άθλια η προσπάθεια να υπάρχει μια εξίσωση: ΚΕΘΕΑ= ΣΥΡΙΖΑ= Νόμος Παρασκευόπουλου= Αποφυλάκιση εγκληματιών ναρκεμπόρων.

Εμείς, δεν υπερασπιζόμαστε καμία διοίκηση του ΚΕΘΕΑ, ούτε τη συγκεκριμένη, ούτε προγενέστερες. Εμείς υπερασπιζόμαστε το δικαίωμά του να επιλέγει με δικές του διαδικασίες ανθρώπους που μπορούν να το εκπροσωπήσουν και να εμπνεύσουν αξιοπιστία, εντιμότητα και αφοσίωση στο σκοπό του.

Πραγματικά, είναι εντυπωσιακό, έψαξα αυτές τις μέρες να βρω, ποιοι στελέχωσαν στο παρελθόν διοικήσεις του ΚΕΘΕΑ και θα σας κανω μια σταχυολόγηση και να σας διαβάσω ονόματα μερικών ανθρώπων, για να καταλάβετε ότι με τη στάση αυτή- ακόμα και ο Εισηγητής σήμερα που μίλησε για πάρτι- ουσιαστικά υπέφτειν «λάσπη» απέναντι σε ανθρώπους εξέχουσας προσωπικότητας του πνευματικού και του πολιτικού κόσμου της χώρας, που διαχρονικά συμμετείχαν στις διοικήσεις του: Φατούρος, Πλωρίτης, Κούνδουρος, Βούλγαρης, Μουζέλης, Μαρκής, Νοταράς, Νέστορ, Μεγαπάνου, Γιανναράς, Μπιτσάκης, Τσαλίκογλου, Ζέη, Παρασκευόπουλος, Αρβανίτης κ.λπ..

 Όλοι αυτοί, λοιπόν, μας λέει ο Υπουργός, μας λέει η κυβέρνηση, ότι συντήρησαν ένα καθεστώς ασυδοσίας, ανομίας όλα αυτά τα χρόνια το οποίο υποτίθεται ότι έρχεται να τακτοποιήσει η ΠΝΠ και η ρύθμιση της Ν.Δ..

Νομίζω, ότι είναι πραγματικά προκλητική αυτή η προσέγγιση. Δυστυχώς, αγαπητοί συνάδελφοι «καρφάκι δεν σας καίγεται» ούτε για το ΚΕΘΕΑ, ούτε για τα προγράμματά του, ούτε για τους ανθρώπους του, ούτε για τους εργαζόμενους, ούτε για τους θεραπευόμενους, ούτε για τις οικογένειές τους. «Καρφάκι δεν σας καίγεται»! Το μόνο που σας νοιάζει είναι να επιβάλλετε την εξουσιαστική σας λογική. Αυτό είναι η ουσία του θέματος, η νέα διοίκηση, οι πρώτες κινήσεις που κάνει με το που ανέλαβε, είναι να προσπαθεί να βρει στοιχεία για να τεκμηριώσει, υποτίθεται, το αφήγημα του ελέγχου και της ασυδοσίας του οποίου υπήρχε.

Το ΚΕΘΕΑ είναι ένας κρίσιμος κρίκος στην αλυσίδα των δημόσιων φορέων για τις εξαρτήσεις, όταν αποδομείται ένας κρίκος, μπαίνει σε αστάθεια όλο το σύστημα.

Είναι σαφές, ότι αυτή η λογική της «κανονικότητας» που πάτε να υποβάλλετε παράγει ανασφάλεια, παράγει απόγνωση, παράγει ματαίωση, παράγει κρίση και σιγά σιγά έχουν καταλάβει οι υπόλοιποι φορείς των εξαρτήσεων, ότι για να προωθείται με αυταρχικό τρόπο αυτή η παρέμβαση, κάτι άσχημο προετοιμάζεται και προοιωνίζεται για το δημόσιο χώρο αντιμετώπισης των εξαρτήσεων. Προφανώς, στο πίσω μέρος είναι το άνοιγμα στην αγορά στον ιδιωτικό τομέα, είναι μια νεοφιλελεύθερη προσέγγιση και σε αυτό το πεδίο.

Τελειώνω, λοιπόν, λέγοντας ότι πέρα από την ουσία της παρέμβασης, ήταν απολύτως προβληματική και προσβλητική για τους ανθρώπους του ΚΕΘΕΑ και για την κοινωνική τους συνεισφορά τόσα χρόνια, ο τρόπος με τον οποίο προσπαθήσατε να την επιχειρηματολογήσετε. Νομίζουμε ότι πρέπει να αποσυρθεί αυτή η Πράξη, αυτό είναι στοιχειώδες για να αναγνωριστεί ο ρόλος της συνεισφοράς, που όλοι λέτε ότι υπάρχει, και να αποκατασταθεί ένα κλίμα ηρεμίας. Είναι ζήτημα ευαισθησίας και δημοκρατίας.

Επιτρέψτε μου μία σύντομη αναφορά στην τροπολογία, θα επιφυλαχθούμε για μια αναλυτική τοποθέτηση στην Ολομέλεια. Να πω μία κουβέντα μόνο, εμείς είχαμε κάνει μία παρέμβαση, μετά την έξοδο από το μνημονιακό πρόγραμμα, που δημιουργούσε μία νέα αρχιτεκτονική στο επίπεδο της τιμολόγησης, ξεπερνώντας τις στρεβλώσεις και τις παθογένειες των νομοθετημάτων της μνημονιακής περιόδου. Κάναμε ένα σύστημα πιο σταθερό, πιο προβλέψιμο, πιο διαφανές και πιο βιώσιμο.

Ο στόχος μας ήταν να κρατήσουμε στην αγορά φθηνά και αποτελεσματικά φάρμακα, κυρίως γενόσημα, με τα οποία αντιμετωπίζονται αποτελεσματικά και ρυθμίζονται χρόνια ασθενείς. Τα οποία όμως, λόγω του συνεχούς dabbing τιμών της μνημονιακής περιόδου, που αυτές όμως αφορούσαν κυρίως τα γενόσημα και τα τελευταία χρόνια τα off patent, υπήρχε μία τάση απόσυρσης αυτών των φαρμάκων. Ενισχύθηκαν οι παράλληλες εξαγωγές, υπήρχαν ελλείψεις στην αγορά και συνήθως υπήρξε υποκατάστασή τους με ακριβότερα φάρμακα. Με την παρέμβασή μας αυτή, υπήρξε μια ισοσκελισμένη παρέμβαση αυξήσεων και μειώσεων, η οποία μεσοσταθμικά οδηγούσε σε μείωση 3,6% στο σύνολο των τιμών, σε μείωση 130 εκατ. σε ονομαστικές τιμές, άρα σε μείωση της επιβάρυνσης του ασθενή. Η επιβάρυνση ούτως ή άλλως στον ΕΟΠΥΥ, δεν υπάρχει λόγω του κλειστού προϋπολογισμού.

Θα δούμε σε λεπτομέρειες τη ρύθμιση της Κυβέρνησης, η οποία διατηρεί την αρχιτεκτονική και κάνει κάποιες επιμέρους διορθωτικές αλλαγές, θα την αξιολογήσουμε και θα τοποθετηθούμε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε. Τον λόγο έχει ο κ. Λιβανός.

**ΣΠΥΡΙΔΩΝ – ΠΑΝΑΓΙΩΤΗΣ ΛΙΒΑΝΟΣ:** Ευχαριστώ. Ακούμε πάντα με προσοχή τον κ. Ξανθό, διότι αφενός έχει διατελέσει Υπουργός αφετέρου είχε και τις εσωτερικές δυσκολίες να διοικεί εκείνο το Υπουργείο. Παρόλα αυτά, όμως η συζήτηση για το ΚΕΘΕΑ έχει εξαντληθεί, έχουν ακουστεί τα επιχειρήματα και άκουσα με προσοχή, λοιπόν, αυτό το οποίο είπατε.

Θέλω να πω κάτι απλό, η παράταξή μας διαχρονικά έχει στηρίξει τόσο το αυτοδιοίκητο όσο και την συνολική προσπάθεια του ΚΕΘΕΑ και των ανθρώπων που καλύπτει. Ποτέ και κανένας από εμάς δεν έχει τοποθετηθεί απέναντι στην διαχείριση από ανθρώπους τους οποίους αναφέρετε, τους οποίους τιμούμε και στηρίξαμε στο παρελθόν απολύτως. Αν έχετε, λοιπόν, την καλοσύνη, για να στηρίξετε πιο ουσιαστικά αυτά τα οποία μόλις μας είπατε, να μας φέρετε τις δηλώσεις στελεχών μας, κυβερνητικών ή πολιτικών, όπου κατακρίναμε τις διοικήσεις αυτών των ανθρώπων που προείπατε, Πλωρίτης κ.λπ..

Εμείς, έχουμε μία σταθερή άποψη για την στήριξη του Οργανισμού αυτού αφενός και θεωρούμε ότι η πλειοψηφία η οποία εκλέχτηκε έχει τοποθετήσει εκεί έναν Υπουργό. Ο Υπουργός, κρίνει στηρίζοντας το ΚΕΘΕΑ και στηρίζοντας το αυτοδιοίκητο ότι πρέπει να αλλάξει το μοντέλο διαχείρισης, αυτό και μόνο. Νομίζω, ότι ως δημοκρατικό κόμμα και εσείς, θα πρέπει να σεβαστείτε αυτή την απόφαση και εν τέλει να κριθεί αυτός ο τρόπος διοίκησης, μετά από λίγο καιρό όταν θα αναλάβουν.

Ήθελα να αναφερθώ- και μέσα σε αυτό το πλαίσιο που έχει καταφέρει ο πρόεδρος και έχει κρατήσει και τοποθετήθηκε και ο Υπουργός και οι άλλοι συνάδελφοι στα ζητήματα που συζητάμε,-πλην όμως η ένταση που προκάλεσε η κ. Φωτίου, με αναγκάζει να πω δυο τρία πράγματα, σε σχέση με τη θέση μας για τα πανεπιστήμια.

Πρώτον, είναι σαφές και το αντιλαμβάνεται αυτό και το στηρίζει το σύνολο του ελληνικού λαού, ότι εμείς επιχειρούμε με την πολιτική μας να στηρίξουμε τα ελληνικά πανεπιστήμια. Επιχειρούμε, να βοηθήσουμε πρακτικά τα ελληνικά πανεπιστήμια να λειτουργήσουν και είμαστε, σαφώς, ταγμένοι στην υπηρεσία του ασύλου. Ποιου ασύλου; Του ασύλου, διακίνησης των ιδεών και της γνώσης.

Με αυτή λοιπόν τη λογική, θα ήθελα με ήπιο τόνο, θα σας ζητήσω να μεταφέρεται στην ηγεσία της παράταξής σας, του κόμματός σας, ορισμένα ερωτήματα.

Εμείς, δεχόμαστε ότι δεν μπορείτε να εκπροσωπήσετε την παράταξη της κεντροαριστεράς και της αριστεράς και θέλετε να αναφέρεστε στο κόμμα- το είδαμε και με την αφίσα σας χθες που θέλει να ξαναγυρίσει στο 3%- πλην όμως, εγώ με ήπιους τόνους, απλά θέλω να θέσω κάποια ερωτήματα.

Εμείς, είμαστε υπέρ του ασύλου διακίνησης ιδεών και απόψεων μέσα στα πανεπιστήμια. Εσείς είστε; Ή μήπως θέλετε ένα άσυλο για τα όπλα, για τις γιάφκες, για τις εγκληματικές ομάδες, για τις μολότοφ. Έτσι αντιλαμβάνεσθε εσείς το άσυλο; Και όχι εσείς προσωπικά, η ηγεσία σας.

Δεύτερον, είστε ευχαριστημένοι ως κόμμα με αυτό που αφήσατε πίσω ως ελληνικό πανεπιστήμιο; Με την εικόνα του αλλά και την πρακτική του λειτουργία;

Επόμενο ερώτημα.

**ΑΘΑΝΑΣΙΟΣ ΠΑΠΑΔΟΠΟΥΛΟΣ(Εισηγητής της Μειοψηφίας):** Κύριε πρόεδρε! Θα μετατρέψουμε τη σημερινή συνεδρίαση, σε συζήτηση για το άσυλο;

**ΣΤΑΥΡΟΣ ΚΑΛΟΓΙΑΝΝΗΣ(Προεδρεύων των Επιτροπών):** Παρακαλώ. Αφήστε, να κλείσει την ομιλία του ο κύριος συνάδελφος. Δεν την άνοιξε, κύριε συνάδελφε, ο κ. Λιβανός.

**ΑΘΑΝΑΣΙΟΣ ΠΑΠΑΔΟΠΟΥΛΟΣ(Εισηγητής της Μειοψηφίας):** Εσείς, όμως διευθύνετε. Εσείς πρέπει να κάνετε την παρέμβαση. Εσείς κάνατε παρατηρήσεις στην κ. Φωτίου.

**ΣΤΑΥΡΟΣ ΚΑΛΟΓΙΑΝΝΗΣ(Προεδρεύων των Επιτροπών):** Σας θυμίζω, ότι έδωσα διπλάσιο χρόνο από τον δικαιούμενο στην κυρία Φωτίου, για να διαβάσει μια ανακοίνωση της Συγκλήτου του πανεπιστημίου. Αφήστε τον να ολοκληρώσει. Παρακαλώ, κ. Λιβανέ.

**ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) ΛΙΒΑΝΟΣ:** . Εντός ενός λεπτού, θα ολοκληρώσω ερωτήματά μου, που συνεχίζω να λέω, ότι δεν απευθύνονται στην κ. Φωτίου και δεν είναι προσωπικά.

**ΣΤΑΥΡΟΣ ΚΑΛΟΓΙΑΝΝΗΣ(Προεδρεύων των Επιτροπών):** Προφανώς. Φυσικά. Αυτό είναι ξεκάθαρο. Παρακαλώ πολύ να μη γίνονται ερωτήσεις σε συναδέλφους βουλευτές.

**ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) ΛΙΒΑΝΟΣ:** Αλλά, το επόμενο ερώτημα είναι, πρέπει ή όχι να φυλάσσονται τα πανεπιστήμια; Θέλετε ή όχι να έχουμε ανοιχτά πανεπιστήμια, για να μπορούν οι φοιτητές, οι δάσκαλοι και οι εργαζόμενοι να κάνουν τη δουλειά τους. Ή θέλετε τελικώς πανεπιστήμια, τα οποία να καλωσορίζουν τους μπαχαλάκιδες, έτσι ώστε να μη γίνεται το μάθημα, να μην προάγεται η γνώση, σε μια εποχή που τα πάντα αλλάζουν και εσείς απλά θέλετε να τραβάτε τα πανεπιστήμιά μας και τη χώρα πίσω.

Αυτά είναι ερωτήματα, τα οποία θα ήθελα να θέσω με βάση τη συζήτηση, με την ευχή οι απαντήσεις να είναι στη δική μας κατεύθυνση και όχι στην κατεύθυνση της αναρχίας. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Προεδρεύων των Επιτροπών):** Ευχαριστούμε πολύ, κύριε Λιβανέ. Το λόγο έχει η κυρία Καφαντάρη.

**ΧΑΡΑ ΚΑΦΑΝΤΑΡΗ:** Αν και το θέμα μας είναι άλλο σήμερα…

**ΣΤΑΥΡΟΣ ΚΑΛΟΓΙΑΝΝΗΣ(Προεδρεύων των Επιτροπών):** Επί του νομοσχεδίου παρακαλώ πολύ κύρια Καφαντάρη.

**ΧΑΡΑ ΚΑΦΑΝΤΑΡΗ:** Βεβαίως, αλλά θα κάνω και κάποια σχόλια. Αν και το θέμα μας είναι σήμερα, οι κυρώσεις των πράξεων νομοθετικού περιεχομένου, βλέπουμε από την πλευρά της πλειοψηφίας, της Κυβέρνησης της Ν.Δ., να φέρνουν ζητήματα διαφορετικά, υπηρετώντας αυτή τη λογική την οποία προσπαθούν να καλλιεργήσουν στην κοινωνία, νόμος και τάξη.

Θα πω όμως μια απάντηση, στον προλαλλήσαντα συνάδελφο.

Το τι είναι τα ελληνικά πανεπιστήμια, αποδεικνύεται και με τις διεθνείς κατατάξεις τις οποίες έχουν τα ελληνικά πανεπιστήμια, κ. Λιβανέ, αποδεικνύεται- επειδή ρωτήσατε τι πανεπιστήμια αφήσαμε- από τους Έλληνες επιστήμονες, αποφοίτους των ελληνικών πανεπιστημίων που διαπρέπουν στο εξωτερικό και αν θέλετε η κατάργηση του ασύλου που εσείς με νόμο κάνατε, είναι οι εικόνες τις οποίες ζήσαμε πρόσφατα.

 Δεν θα πω κάτι παραπάνω. Η Ν.Δ., αποτυγχάνοντας σε πολλά και στη διαχείριση του μεταναστευτικού, προσπαθεί τώρα να δημιουργήσει ένα γενικότερο κλίμα με το θέμα των Πανεπιστημίων και της πορείας για την επέτειο της 17 Νοέμβρη, την Κυριακή και ο ελληνικός λαός με την παρουσία του θα δώσει απάντηση σε όλα αυτά.

Έρχομαι τώρα στο εν λόγω σχέδιο νόμου. Πριν ξεκινήσω να τοποθετηθώ για τα ενεργειακά ζητήματα, για την Δ.Ε.Η., για τα ΝΟΜΕ, για την κλιματική αλλαγή, ένα σχόλιο, συμπληρωματικά σε αυτά που είπε ο κ. Ξανθός για το ΚΕΘΕΑ, ένα θέμα, το οποίο έχει εξαντληθεί γενικότερα, αλλά πάντα είναι στην επικαιρότητα. Φαίνεται και με την τακτική της, πέραν όσων αναφέρθηκαν, η Ν.Δ., η κυβέρνηση δηλαδή, όπου υπάρχει λαϊκή συμμετοχή και λαϊκός παράγοντας, αυτό το απεχθάνεται. Διότι, το αυτοδιοίκητο του ΚΕΘΕΑ αυτό ακριβώς ήταν. Άλλη μία παράμετρος, πέραν του επιτυχημένου έργου στον ευαίσθητο τομέα, που όλοι γνωρίζουμε και πιστεύω ότι όλοι ενδιαφερόμαστε.

Έρχομαι τώρα για τα θέματα της Πράξης Νομοθετικού Περιεχομένου, με το άρθρο 2. Κατάργηση των ΝΟΜΕ. Θα πω λοιπόν εδώ, ότι τα ΝΟΜΕ, ως γνωστόν, υπάρχουν στο κείμενο της τέταρτης αξιολόγησης, του δεύτερου μνημονίου, το 2014. Οπότε, τώρα μη θριαμβολογεί η Κυβέρνηση της Ν.Δ., ότι καταργεί μια δική της επιλογή.

Δεύτερον, θα αναφερθώ γενικά για τη Δ.Ε.Η. και θα πω, ότι και προεκλογικά και μετεκλογικά η Ν.Δ. και προσωπικά ο κ. Χατζηδάκης επιδόθηκε σε μια λογική καταστροφολογίας και δημιουργίας πανικού για τη Δ.Ε.Η.. Κανείς δεν αρνείται, ότι η Δ.Ε.Η. είχε και έχει προβλήματα. Από την άλλη μεριά όμως, οφείλουμε να πούμε, ότι μέσα στο χρονικό διάστημα, καταρχάς από το 2015 μέχρι το 2019, ενώ τα δάνεια της ήταν γύρω στα 5 δις ευρώ, αυτά μειώθηκαν κατά 1 δις περίπου. Από την άλλη μεριά είχαμε μειώσεις της τιμής του ηλεκτρικού κατά 12%, όταν το 2011 με 2015 αυξήθηκε κατά 60%. Να πούμε επίσης, ότι αυτά τα οποία ακούσαμε και από τον κ. Υπουργό όλο αυτό το διάστημα και για τις εκθέσεις που έγινε από διεθνή οίκο, που είχε να κάνει περισσότερο αν η Δ.Ε.Η. τηρεί τα διεθνή λογιστικά πρότυπα και όχι αυτή καθαυτή τη βιωσιμότητα της, είδαμε αναίτια, τελικά, να επιβάλλονται αυξήσεις. Οι αυξήσεις αυτές είναι κατά μέσο όρο 12,5% στο οικιακό τιμολόγιο, περίπου 15% στους μικρομεσαίους για τους οποίους κόπτεται η κυβέρνηση της Ν.Δ. και γύρω στο 9,5% με 10% για τους αγρότες και αυτό θα το βλέπουν σιγά σιγά.

Από την άλλη μεριά, μιλάμε για απολιγνιτοποίηση. Θετικό. Αλίμονο. Η πραγματικότητα της κλιματικής αλλαγής επιβάλλει την αποδέσμευση από τα ορυκτά καύσιμα. Περιμένουμε ένα συγκεκριμένο σχέδιο. Έχει έρθει στη διαβούλευση ένα νομοσχέδιο και για τη Δ.Ε.Η. και για την ΔΕΠΑ και για άλλες ενεργειακές εταιρίες. Θα δούμε πώς θα έρθει στο κοινοβούλιο για να τοποθετηθούμε συγκεκριμένα. Απλά, μέχρι στιγμής, κάποιο συγκεκριμένο σχέδιο, πέραν των εξαγγελιών, δεν έχουμε ακούσει. Ακούμε πάλι τη γνωστή λογική της Ν.Δ., την πεπατημένη, «αυξάνω τιμές και ξεπουλάω δομές του δημόσιου συμφέροντος», όπως είναι π.χ. τα δίκτυα. Γιατί ακούμε κάτι και για το ΔΕΔΔΗΕ σε εξαγγελίες, νομίζω ότι και σε αυτό που αναρτήθηκε περιλαμβάνεται. Εδώ πέρα όμως θα πω, ότι το πώς συνεργάζεσαι με τον ιδιωτικό τομέα έχει σημασία. Γιατί και εμείς παραλάβαμε έναν ΑΔΜΗΕ με νόμο Ν.Δ.-ΠΑ.ΣΟ.Κ., 66% ιδιωτικοποίηση και καταφέραμε, με νόμο δικό μας, του ΣΥΡΙΖΑ, να έχουμε τα δίκτυα υπό δημόσιο έλεγχο και να συμμετέχει και μεγάλη κινεζική εταιρεία, κατά 24%. Άρα, το ζήτημα είναι πώς λειτουργείς και πως κρίνεις το δημόσιο συμφέρον, συνεργαζόμενος πάντα με όρους, με διαφάνεια και με τον ιδιωτικό τομέα.

Κλείνοντας, θα ήθελα να πω για την κλιματική αλλαγή, όπου εδώ δημιουργείται και μια καινούργια επιτροπή. Είναι το άρθρο 15, Επιστημονική Επιτροπή κ.λπ.. Να πω, ότι η χώρα μας, πέραν από το ότι ήταν από τις πρώτες που υπέγραψε και στη Βουλή την Σύμβαση των Παρισίων για το κλίμα, είναι από τις πρώτες που κατέστρωσε και ανακοίνωσε και δημιούργησε σχέδιο προσαρμογής στην κλιματική αλλαγή, όπου συμμετέχουν επιστήμονες, φορείς κ.λπ..

Από την άλλη μεριά, είναι υπό διαμόρφωση και εδώ είναι ένα ζήτημα ελέγχου και από την πλευρά της κυβέρνησης, βέβαια, στις Περιφέρειες για το πώς σχεδιάζουν και πώς υλοποιούν τα περιφερειακά σχέδια προσαρμογής στην κλιματική αλλαγή. Βλέπουμε εδώ να δημιουργείται μια άλλη Επιτροπή με επιστήμονες, ειδικούς κ.λπ., στο άρθρο 15, συστήνεται θέση εκπροσώπου κ.λπ.. Είναι ένα ερωτηματικό πως η ήδη υπάρχουσα Επιτροπή, το Εθνικό Συμβούλιο Προσαρμογής που έχει συσταθεί με το νόμο του 2016 και με τη νέα αυτή Επιτροπή, πως θα υπάρχει συντονισμός, πώς θα εκπροσωπείται η χώρα, γιατί η κυβέρνηση πρέπει να εκπροσωπείται και εκπροσωπείται τουλάχιστον μέχρι σήμερα στα κορυφαία αυτά ζητήματα που αφορούν την κλιματική αλλαγή.

Για τον Υμηττό, επειδή είναι ένα θέμα και επιτρέψτε μου, γιατί από το 2012 που είμαι Βουλευτής, έχω μια ιδιαίτερη ευαισθησία και κοινοβουλευτικά είχα αναδείξει και κατά τη δική μας διακυβέρνηση, ελπίζω γρήγορα να έχουμε το νέο Προεδρικό Διάταγμα για την προστασία του Υμηττού. Ξέρω ότι εξέπεσε το προηγούμενο, γιατί δεν υπήρχε στρατηγική μελέτη περιβαλλοντικών επιπτώσεων. Καλή είναι φυσικά η παράταση έκδοσης οικοδομικών αδειών, αλλά κάποια στιγμή πρέπει να υπάρχει το νέο Προεδρικό Διάταγμα που να διασφαλίζει το δασικό χαρακτήρα, την ποιότητα ζωής, να μην υπάρχουν οι παρανομίες που ζήσαμε και υπάρχουν στον Υμηττό και να υπάρχει και ένας ευρύς διάλογος και κοινωνικός, φορέων, κινημάτων, γιατί είναι πολλοί αυτοί που ενδιαφέρονται για τον Υμηττό, που αν θέλετε, είναι και η τελευταία ανάσα ζωής για το λεκανοπέδιο. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε. Μετά από τόσες παρουσιάσεις αξιότιμων συναδέλφων, νομίζω για το ίδιο θέμα, για το συγκεκριμένο σχέδιο νόμου, για το περιεχόμενο του και όπως είναι δομημένο, λίγα σχετικά μπορεί να πει κανείς. Όμως, θέλω να πω μερικές σκέψεις και διαπιστώσεις, πιο πολύ για τους πολίτες που μας παρακολουθούν και οι οποίοι, δεν είναι συνηθισμένοι στο φρασεολόγιο που χρησιμοποιείται μέσα στη Βουλή των Ελλήνων.

Ξεκινώντας από τις διαπιστώσεις, γιατί μπορεί να σκεφτεί κάποιος κάτι διαφορετικό, η ρύθμιση για την Thomas Cook αφορά στις επιχειρήσεις και στους εργαζόμενους και όχι, στην επιχείρηση. Αυτό προς διευκρίνιση, για να μην υπάρξουν παρερμηνείες.

Επίσης, για το θέμα του ΚΕΘΕΑ και σας παρακαλώ, να μην εκληφθεί ότι το λέω επειδή βρίσκομαι σε αυτή τη μεριά της αίθουσας, αλλά γιατί, πραγματικά, βλέποντας το με μια καθαρή ματιά, αυτή είναι η άποψη που εκφράζω. Καταρχάς, να πω ότι ο αντίλογος στην άποψη ότι καταργείται το αυτοδιοίκητο και η συμμετοχικότητα και η αυτοδιαχείριση του ΚΕΘΕΑ, νομίζω ότι δεν έχει βάση, καθόσον είναι πολύ καλό μέσα από τη Γενική Συνέλευση που είναι πραγματικά πολυσυμμετοχική και δεν πειράζεται να αποφασίζονται, όπως εδώ λέει το νομοσχέδιο, οι στρατηγικές αποφάσεις για τη θεραπεία και τη διάθεση των κονδυλίων, επομένως, η στρατηγική εκφράζεται μέσα από τη Γενική Συνέλευση, καμία απόφαση της Γενικής Συνέλευσης δεν φαίνεται ότι εγκρίνεται από κάποιο άλλο επίπεδο. Ταυτόχρονα, όμως, κάποιοι άλλοι θα έχουν την ευθύνη της υλοποίησης. Επομένως, δεν βλέπω το λόγο να διαφωνεί κανείς, όταν αυτός που επιχορηγεί τη λειτουργία του ΚΕΘΕΑ θέλει να ελέγχει και τις τύχες του. Επαναλαμβάνω ότι εφαρμόζοντας μια στρατηγική που η Γενική Συνέλευση αποφασίζει. Θα έλεγα ότι σε πολλές περιπτώσεις θα μπορούσε να είναι και ζητούμενο αυτό.

Όσον αφορά το θέμα της πρώτης κατοικίας, πολλές φορές εστιάζουμε σε αυτά που διαφωνούμε και δεν εστιάζουμε και αδικούμε τις ρυθμίσεις σε αυτές που συμφωνούμε.

Δηλαδή, πολύ λίγοι, ελάχιστοι έχουν αναφερθεί στο ότι όλες αυτές οι ρυθμίσεις για τις αιτήσεις για την πρώτη κατοικία από διαμένοντες ή μη διαμένοντας στην ίδια περιφερειακή ενότητα που νοικιάζουν σε άλλη περιοχή είναι πάρα πολύ ορθές και ευέλικτες και θα έλεγα, ότι βοηθούν πάρα πολύ τους πολίτες.

Οι ρυθμίσεις οι νομοθετικές πρέπει να είναι, όπως ξέρουμε, λειτουργικές, να είναι βιώσιμες και να εξυπηρετούν την κοινή λογική.

Επομένως, το ενισχύω και το εντοπίζω αυτό και θέλω να κλείσω με το θέμα του Προέδρου της Ειδικής Επιστημονικής Επιτροπής, πώς εγώ το φαντάζομαι γιατί έχω δουλέψει πάνω στα θέματα αυτά.

Ο Πρόεδρος μιας Επιτροπής στην ουσία συντονίζει τις λειτουργίες, τις εργασίες της Επιτροπής. Αυτός ο οποίος έχει την ευθύνη να συνδέσει το αντικείμενο που έχει αναλάβει η Επιτροπή με τους φορείς εκείνους, τα Υπουργεία εκείνα που επηρεάζουν το έργο της Επιτροπής είναι ο συντονιστής.

Εγώ, δηλαδή, τον Πρόεδρο της Επιτροπής τον φαντάζομαι σαν έναν πολιτικό εκπρόσωπο κατά κάποιον τρόπο αυτής της Επιτροπής, τον δε συντονιστή έναν Ειδικό Επιστήμονα που ξέρει και τα θέματα περιβάλλοντος, της κλιματικής αλλαγής, πώς λειτουργεί ο δημόσιος τομέας και να μπορεί να συνδυάσει επομένως Υπουργεία με τους στόχους που έχει αυτή η συγκεκριμένη Επιτροπή.

Γι' αυτό το λόγο άλλωστε ο συντονιστής δεν περιλαμβάνεται στα μέλη τα οποία ορίζονται, ήδη, είναι εξτρά άτομο.

Σε ό,τι αφορά δε τον εκπρόσωπο σε διεθνή φόρα θέλω να πω, ότι επίσης είναι μια πολύ καλή σκέψη, μια σοφή σκέψη, καθόσον πρώτον, πολλές φορές μπορεί να μην παρευρίσκεται ο αρμόδιος Υπουργός ή Υφυπουργός και κατά δεύτερον, τέτοιου είδους επιστήμονες έχουν διασυνδέσεις σε αυτό που λέμε στην Επιστημονική Κοινότητα και πολύ εύκολα σε τέτοιες παρουσίες μπορούν να πείσουν συναδέλφους - και το λέω πολύ απλά - για τα ζητήματα που μας αφορούν και να διαμορφώσουν στρατηγική, την οποία ο παρευρισκόμενους Υπουργός ή Υφυπουργός σε συνεργασία μαζί τους θα κληθεί εκείνη την ώρα ή να αναπροσαρμόσει ή να την προωθήσει και να την υλοποιήσει.

Με αυτά σαν παρατηρήσεις και διαπιστώσεις και επαναλαμβάνω πιο πολύ για τους πολίτες νομίζω, ότι είναι ένα εργαλείο το οποίο μόνο χρήσιμο θα είναι και θα ήμουν πολύ ευτυχής, εάν είχα τη δυνατότητα να μιλώ με όποιον έχει διαφορετική άποψη με ερωτήσεις και απαντήσεις.

Αυτό, όμως, δεν γίνεται και έτσι διατύπωσα τις απόψεις μου.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ**: Ευχαριστώ, κύριε Πρόεδρε.

Πριν φτάσω στο ΚΕΘΕΑ που είναι το μόνο που θέλω να σχολιάσω, γιατί είναι ένα θέμα που πιστεύω ότι το έχω ζήσει πολλά χρόνια και από κοντά, θέλω να πω τα εξής.

Άκουσα με πολύ μεγάλη προσοχή την κραυγή αγωνίας του Υπουργού Δημόσιας Τάξης που σχεδόν με ωμή ειλικρίνεια είπε, ότι «δεν μπορούμε να διαχειριστούμε πια το προσφυγικό».

Κρατήστε το αυτό, γιατί κάποιοι από την Κυβέρνησή σας δεν έχουν καταλάβει ακριβώς τι πράγμα διαχειρίζονται.

Να σπέρνεις φοβίες, απίστευτες θεωρίες και να τις εισπράττεις τώρα είναι το αναμενόμενο. Παρόλα αυτά, επειδή είναι ένα πολύ σοβαρό εθνικό θέμα, εμείς σαν ΣΥΡΙΖΑ είμαστε διατεθειμένοι να βοηθήσουμε, γιατί πάνω από όλα είναι η χώρα, δεν είναι το συμφέρον κανενός κόμματος.

Φεύγω από εκεί και θέλω να πάω σε ένα άλλο θέμα που, κατά τη γνώμη μου, είναι μείζον.

Θέλω να θυμίσω, ότι υπήρξε προσπάθεια πριν κάμποσο καιρό, όταν η κυρία Τουλουπάκη είχε εκλεγεί με 10 – 1 στην Εισαγγελία Διαφθοράς από δύο επώνυμα στελέχη της Ένωσης Δικαστών Εισαγγελέων που μάζευαν υπογραφές εκείνη την εποχή - μάζεψαν 14 υπογραφές για την ακρίβεια - για να εξαιρεθεί η υπόθεση και του «Νoor1» και της Novartis και όλων των υπολοίπων από την κυρία Τουλουπάκη και τους συνεργάτες της.

Δυστυχώς, βρήκαν τοίχο στο πρόσωπο του Προϊσταμένου τότε της Εισαγγελίας Εφετών του κ. Κανελλόπουλου, ο οποίος τους διάβασε το νόμο και τους είπε, ότι «μετά τα δεδομένα της Εισαγγελίας Διαφθοράς, η μόνη αρμόδια να χειρισθεί αυτές τις λεπτές υποθέσεις είναι η κυρία Τουλουπάκη και οι συνεργάτες της».

Είναι η ίδια Εισαγγελέας, που μετά από 13,5 χρόνια που μια υπόθεση είχε μπει στο αρχείο, έκανε το αυτονόητο, που δεν έκαναν πολλοί άλλοι συνάδελφοί της, να στείλει έναν ανακριτή, να πάρει μια συνέντευξη στον Ζοσεράν στη Γαλλία, να βρεθούν οι πέντε λογαριασμοί του κ. Παπαντωνίου και ένα αδικαιολόγητο ποσό της συζύγου του και τότε κάποιοι που μίλαγαν για σκευωρία και ποινικοποίηση της πολιτικής ζωής, σιωπή. Εύχομαι, χωρίς ρεβανσισμό, ο κ. Παπαντωνίου να χρησιμοποιήσει το τεκμήριο της αθωότητας.

Τα λέω αυτά, γιατί υπάρχει μια προσπάθεια σήμερα, σε πολύ υψηλό επίπεδο, να αφαιρεθεί αυτή η υπόθεση από την κυρία Τουλουπάκη. Κρατείστε το.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε Παπαχριστόπουλε, παρακαλώ πολύ να τοποθετηθείτε επί του νομοσχεδίου.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Είπα, πριν φτάσω στο ΚΕΘΕΑ, θέλω να επισημάνω κάποια θέματα στο χρόνο μου. Εάν νομίζετε ότι φλυαρώ ακατάσχετα διακόψτε με.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Δεν είπα ότι φλυαρείτε, είπα να έρθετε επί του νομοσχεδίου.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, αυτά για μένα είναι τα πιο σημαντικά, το τι θεωρείτε εσείς σημαντικό. Δεν εκτρέπομαι, δεν μιλάω υβριστικά για κανέναν και νομίζω ότι έχω δικαίωμα να μιλήσω, όπως εγώ εκτιμώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Επιτρέψτε μου, δεν είναι τι θεωρώ εγώ, δεν είναι δική μου θεωρία ή τι άποψη έχω.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Έχω κάποιο χρόνο, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ασφαλώς, τον έχετε το χρόνο, εγώ αυτό που παρακαλώ είναι να έρθετε στη συζήτηση επί του νομοσχεδίου. Σας ευχαριστώ πολύ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Θεωρώ τελείως απαραίτητα αυτά που λέω. Δεν μπορεί να ποινικοποιείται η βλασφημία και να βλέπουμε τροπολογία, που να ξεπλένει 50 δις, που έδιναν κάποιοι τραπεζίτες και ενώ υπήρχε αυτόματη παραπομπή, τώρα πρέπει να γίνεται κατ' έγκληση. Αυτά είναι πράγματα που πρέπει να ακουστούν, για μένα.

Ακούστε κάτι άλλο πολύ σημαντικό. Ο Πρόεδρος του ΣΥΡΙΖΑ, ο Αλέξης Τσίπρας, έστειλε μια επιστολή για να μην αρχειοθετηθεί η υπόθεση της NOVARTIS. Είναι συνταγματική ιστορία και πρέπει να γίνει. Θέλω να πιστεύω, ότι εκεί θα υπάρχει κατανόηση, γιατί ακόμα δεν έχει τελεσιδικήσει.

Σχετικά με το ΚΕΘΕΑ, άκουσα τον πρώην Υπουργό, τον κ. Ξανθό, να το χειρίζεται πραγματικά σε αγωνία και θέλω να πω και εγώ τα εξής, γιατί την έχω ζήσει από κοντά. Κύριε Πρόεδρε, δεν υπήρξαν ούτε εξωτερικοί ελεγκτές για αυτή την ιστορία, ούτε το ΣΕΥΠ, ούτε ορκωτοί λογιστές, αφορούσε εσωτερική διαδικασία του ΚΕΘΕΑ σε μια, που έχει σχέση και με τις φυλακές, από τις 110 δομές του.

Άκουσα εμβρόντητος τον Υπουργό, πιστεύω ότι και ο ίδιος κατάλαβε το λάθος του, διότι είδαμε με αγωνία αυτούς τους ανθρώπους σχεδόν να δακρύζουν. 800 άτομα, που τα περισσότερα υπήρξαν χρήστες. Είναι διεθνής τακτική, γι' αυτό δεν τόλμησε κανείς στα 37 χρόνια να επέμβει, οι ίδιοι άνθρωποι, οι οποίοι ήταν ασθενείς, διοικούσαν το ΚΕΘΕΑ. 800 οικογένειες και ακόμα ένα εκρηκτικό νούμερο, 55.000 άνθρωποι πέρασαν από εκεί και βρήκαν την υγεία τους.

Τα λέω αυτά, γιατί πιστεύω ότι είναι μια αυθαιρεσία ακραίας μορφής. Δεν θέλω να χρησιμοποιήσω πιο ακραία έκφραση, ακραίας μορφής. Θα κάνετε θεάρεστο έργο και πιστεύω ότι δεν θα υπονομεύσετε τη δική σας ύπαρξη, αν συνεχίσετε να επιμένετε σ' αυτό το ιδιωτικό συμβούλιο, μετά από 37 χρόνια, που δεν τόλμησε κανείς, κανένα κόμμα, ακραίο, μεσαίο, να πειράξει. Είναι κάτι απίστευτο, δεν θέλω να χρησιμοποιήσω ακραία έκφραση, είναι κάτι που πρέπει να διορθωθεί, πρέπει να το ανακαλέσετε.

Τελειώνω και φθάνω στο άσυλο. Θέλω να θυμίσω, κύριε Πρόεδρε, ότι όταν ο Κώστας Λαλιώτης - εγώ δεν έχω καμμιά προκατάληψη να πω την αλήθεια - έκανε ομιλίες έξω από το αμφιθέατρο της Φυσιολογίας, επί χούντας, ο Μπάμπης και ο Χρηστάκης, οι ασφαλίτες, έστω τυπικά σεβάστηκαν το άσυλο, τού είπαν ακολούθησέ μας και όταν τον πέρασαν από τα κιγκλιδώματα έφαγε ξύλο, τού έβαλαν και χειροπέδες και πήγε στη Μεσογείων.

Θυμηθείτε τι σας λέω και τελειώνω. Υποτίμησε τότε η χούντα την εξέγερση του Πολυτεχνείου που έρχεται σε μερικές μέρες. Δεν μπορούσε να φανταστεί ότι κάποια άοπλα παιδιά στο Πολυτεχνείο, μπορούσαν να τους δημιουργήσουν τέτοιο πρόβλημα. Προσέξτε, γιατί αυτό που κάνετε, εγώ δεν είπα ότι τα Πανεπιστήμια ήταν το καλύτερο δυνατόν και θα έπρεπε να γίνουν αλλαγές, καμία σχέση όμως με το άσυλο. Προσέξτε, γιατί έχετε χτυπήσει στο ευαίσθητο σημείο μια νεολαία που δεν την ξέρετε καλά και μπορείτε να βρεθείτε προ μεγάλων εκπλήξεων. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κυρίες και κύριοι συνάδελφοι, θα παρακαλέσω, επειδή οι εργασίες αυτής της Επιτροπής στην ουσία τώρα έχουν ξεκινήσει, να βοηθάμε όλοι στην καλή λειτουργία της. Ο ρόλος του Προεδρείου είναι πολύ δύσκολος και καταλαβαίνω απολύτως, ότι υπάρχουν θέματα επικαιρότητας, υπάρχουν θέματα τα οποία είναι πιο οξυμένα πολιτικά και κάθε συνάδελφος θα θέλει να αναφερθεί σε αυτό. Πρέπει όμως και νομίζω ότι θα συμφωνήσουμε όλοι, να μένουμε στο πλαίσιο του νομοσχεδίου που συζητάμε, να ανταλλάσσουμε τις απόψεις και επιχειρήματα. Νομίζω, ότι αυτό βοηθάει και την συζήτηση, βοηθάει πάρα πολύ πιστέψτε με όλους εκείνους οι οποίοι παρακολουθούν από την τηλεόραση της Βουλής την συνεδρίαση της Επιτροπής, όχι μόνο της συγκεκριμένης, αλλά όλων των Επιτροπών. Συνεπώς, ας δείξουμε όλοι πνεύμα συνεργασίας και καλής θέλησης.

Το λόγο έχει ο κ. Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ (Εισηγητής της Μειοψηφίας):** Αν θέλετε να συμφωνούμε σε αυτό τον τρόπο τον οποίο προτείνετε, νομίζω ότι ο Εισηγητής της Πλειοψηφίας «ήρξατο χειρών αδίκων», αλλά νομίζω ότι από εσάς πρέπει να υπάρχουν αυτές οι επισημάνσεις γιατί συνέχισε και ο κ. Λιβανός, ο οποίος ήρθε εδώ πάλι για μια κομματικοποίηση μιας συζήτησης, η οποία είναι σε άλλο επίπεδο.

 **ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Δεν θα μπω στην ουσία των όσων λέτε, δεν θα πω ότι υπήρξαν συνάδελφοι και από τις άλλες πτέρυγες οι οποίοι τοποθετήθηκαν.

Το λόγο έχει ο κ. Λιούπης.

**ΑΘΑΝΑΣΙΟΣ ΛΙΟΥΠΗΣ:** Θα ξεκινήσω και εγώ με το ΚΕΘΕΑ. Οι αλλαγές του νομοσχεδίου αφορούν μόνο το διοικητικό κομμάτι, δηλαδή καινούργιο Δ.Σ. εφταμελές, με άτομα κύρους το οποίο θα ορίζει ο Υπουργός Υγείας. Το κυρίαρχο όργανο, η γενική συνέλευση, συνεχίζει, όπως ήταν. Όλες οι επιστημονικές πρωτοβουλίες, η σχεδίαση των προγραμμάτων απεξάρτησης, η χάραξη της πολιτικής ανήκει στη γενική συνέλευση. Στη γενική συνέλευση, αντιπροσωπεύονται εκπρόσωποι των εργαζομένων, εκπρόσωποι των θεραπευομένων, εκπρόσωποι του συλλόγου γονέων των θεραπευομένων, όπως και επίτιμοι του Δ.Σ. του ΚΕΘΕΑ.

Φυσικά δεν μπορούμε να κλείσουμε τα μάτια μπροστά σε αυτά που αποκάλυψε ο Υπουργός ο κ. Κικιλίας με βάση την έκθεση στις ομάδες εργασίας του ΚΕΘΕΑ. Καταρχήν, τα όποια προβλήματα εντοπίζει η έκθεση αφορά αποκλειστικά και μόνο το θεραπευτικό πρόγραμμα ΠΡΟΜΗΘΕΑΣ, το οποίο αφορά τη βόρεια Ελλάδα. Το γεγονός αυτό κάποιοι το χρησιμοποιούν ως επιχείρημα, για να μας πείσουν ότι τα προβληματικά ευρήματα είναι περιορισμένης κλίμακας. Όμως, αν το δούμε συνολικά το πρόβλημα στην ουσία δεν ξέρουμε τι συμβαίνει σε όλη τη χώρα.

Τα συμπεράσματα του πορίσματος: Πρώτον, κάνει λόγο για χρήση παράνομων ουσιών από το προσωπικό και μέλη του προγράμματος. Δεύτερον, δόθηκαν νομικά ευεργετήματα σε μέλη που δεν είχαν στην πραγματικότητα πρόβλημα εξάρτησης από ουσίες. Γίνεται λόγος για παρακύκλωμα, του οποίου τη δράση δεν γνωρίζουμε αν συνεχίζεται. Έχει χαθεί πολύτιμο υλικό, υπολογιστές με σημαντικό περιεχόμενο με παραστατικά και άλλες συναλλαγές.

Επιπλέον στην έκθεση του Γενικού Λογιστηρίου, καταγράφει προβληματικά σημεία στην οικονομική διαχείριση, όπως πολλές απευθείας αναθέσεις, δεν έγιναν το 2017 καθόλου αναρτήσεις στη Διαύγεια και δεν γνωρίζουμε καν ποιοι υπογράφουν τα εντάλματα πληρωμής. Επομένως, ξεκάθαρα κάτι δε γινόταν σωστά μέχρι τώρα στην οικονομική διαχείριση. Οι αντιδράσεις στη νέα μορφή διοίκησης είναι πολλές χωρίς να έχουμε ακούσει κάτι επί της ουσίας. Δηλαδή, δεν έχει αμφισβητήσει κάποιος τα στοιχεία των δύο εκθέσεων.

Τα χρόνια προβλήματα στη διοίκηση του ΚΕΘΕΑ έχει εντοπίσει και ο κύριος Φοίβος Ζαφειρίδης, ο διακεκριμένος ψυχίατρος, ο ιδρυτής του ΚΕΘΕΑ, ο οποίος στην πρόσφατη επιστολή του προς την Επιτροπή μας κάνει λόγο για εκφυλιστικά φαινόμενα εντός του ΚΕΘΕΑ, τα οποία αποδίδει κατά κύριο λόγο στον τεράστιο όγκο διοικητικών και οικονομικών πράξεων. Έτσι, σύμφωνα με τον ίδιο, καταλήγουμε να μην υπάρχει κανένας έλεγχος από το Δ.Σ., να έχουμε μία χαοτική γενική συνέλευση και μία παρωδία δημοκρατικής διαδικασίας. Καταγγέλλει, επίσης, περιστατικά οικονομικής κακοδιαχείρισης, όπως χρηματοδότηση στελεχών σε συνέδρια σε εξωτικές χώρες, χωρίς να υπάρχει καν καμία εισήγηση. Ακόμα, ο κύριος Ζαφειρίδης διαφωνεί με την λύση που δίνουμε εμείς, που φέρνει το σημερινό νομοσχέδιο. Ωστόσο, περιγράφει, κατά την γνώμη μου, το πρόβλημα το οποίο υπάρχει.

Θα αναφερθώ με δύο λόγια στην κύρια κατοικία. Καίριες είναι οι λύσεις που δίνει το νομοσχέδιο. Μπορούν να υπαχθούν προσωρινά αυτοί που δεν μένουν στην ίδια πόλη, αλλά σε άλλη, όπως στρατιωτικοί, εκπαιδευτικοί, γιατροί. Στην περίπτωση που υπάρχουν περισσότεροι του ενός ιδιοκτήτες, μπορεί και ο ένας συνιδιοκτήτης να υποβάλλει μόνος του την αίτηση για να σώσει την πρώτη κατοικία και θα έχει μετά δικαίωμα αναγωγής κατά του συγκύριου. Πολύ σημαντική και η πρόβλεψη μεταξύ των συζύγων. Όταν είναι εν διαστάσει που μπορεί ένας μόνος του να κάνει πρόταση για να σωθεί η κύρια κατοικία.

Όσον αφορά την δημοπρασία των ΝΟΜΕ που αντικατέστησαν τη μικρή Δ.Ε.Η. του 2014. Καταργούνται οι δημοπρασίες των ΝΟΜΕ, γιατί εξαναγκαζόταν να πουλάει ρεύμα σε χαμηλές τιμές. Συμφώνησε ο Πρόεδρος της ΓΕΝΟΠ – ΔΕΗ, άκουσα ότι συμφωνεί και ο Εισηγητής της Αξιωματικής Αντιπολίτευσης με την κατάργηση της δημοπρασίας των ΝΟΜΕ. Η οικονομική εξυγίανση της ΔΕΗ είναι απόλυτα αναγκαιότητα και νομίζω ότι και αυτό μαζί τόσα άλλα καλά μέτρα που πήρε το Υπουργείο , οδηγούν προς αυτή την κατεύθυνση.

Δύο λόγια για την Thomas Cook. Η κατάρρευση του συγκεκριμένου κολοσσού επηρέασε σοβαρά πολλές τουριστικές περιοχές. Μεταξύ αυτών που επλήγησαν περισσότερο είναι η Σκιάθος και η Πρέβεζα. Στη Σκιάθο περισσότερο από το 40% των αεροπορικών αφίξεων και των κρατήσεων προέρχονται από την Thomas Cook. Οι ξενοδόχοι της Σκιάθου, αν και βλέπουν προς θετική κατεύθυνση αυτά που ανακοινώσατε με το ΦΠΑ, με την επιδότηση της εργασίας, είναι ιδιαίτερα ανήσυχοι αν θα μπορέσουν να ανταποκριθούν στις φορολογικές τους υποχρεώσεις και ζητούν μέσω του ΣΕΤΕ αν μπορούν να διαγράψουν τις συγκεκριμένες επισφάλειες και να εκπέσουν τα σχετικά ποσά από τα ακαθάριστα έσοδα όπως είχε συμβεί με το σύγγραμμα του 2014, που έγινε το 2015.

Επομένως, τόσο οι διατάξεις που αφορούν τις πράξεις νομοθετικού περιεχομένου, όσο και οι λοιπές ρυθμίσεις, αντιμετωπίζουν καίρια πολλά προβλήματα που έπρεπε άμεσα να επιλυθούν. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ευχαριστώ κύριε Πρόεδρε. Κυρίες και κύριοι συνάδελφοι, με την ολοκλήρωση της συζήτησης στην Επιτροπή, έχει καταστεί σαφής και ευδιάκριτη η στόχευση αυτού του νομοσχεδίου, που αφορά στην κύρωση πράξεων νομοθετικού περιεχομένου για την άμβλυνση των συνεπειών από την κατάρρευση της Thomas Cook, αλλά και σε ορισμένες ρυθμίσεις που κρίθηκαν επείγουσες, κάποιες εκ των οποίων μάλιστα βελτιώνεται το υφιστάμενο θεσμικό πλαίσιο για την προστασία της πρώτης κατοικίας.

Θα ήθελα να αναφερθώ στο ζήτημα που έχει προκύψει με την Thomas Cook και τις παρεμβάσεις που επιχειρήσαμε σε πρώτο χρόνο για την άμβλυνση των επιπτώσεων. Αυτό το οποίο εμείς κάναμε άμεσα και καλείται η Βουλή να το επικυρώσει με την ψήφιση των σχετικών πράξεων νομοθετικού περιεχομένου ήταν: πρώτον, να απαλλάξουμε από την υποχρέωση καταβολής του φόρου διαμονής τις ξενοδοχειακές επιχειρήσεις και τα καταλύματα που είχαν συμβληθεί με την εταιρεία Thomas Cook για το χρονικό διάστημα από 23/9/2019 μέχρι και 10/10/2019.

Δεύτερον. Να αναστείλουμε μέχρι και τις 31 Μαρτίου του 2020 την καταβολή του Φ.Π.Α. που έχει βεβαιωθεί από χρεωστικές δηλώσεις με καταληκτική προθεσμία υποβολής τις 30/9/2019 και τις 31/10/2019 για τις υποκείμενες στο φόρο επιχειρήσεις που είχαν συναλλαγές με την εταιρία Thomas Cook.Επιπρόσθετα και παράλληλα με την αναστολή καταβολής του Φ.Π.Α. μέχρι και τις 31/3/2020, δεν οφείλονται και οι τυχόν αναλογούντες τόκοι εκπρόθεσμης καταβολής για το ίδιο χρονικό διάστημα.

Και, όπως είπα και στην ομιλία μου πριν από μία εβδομάδα στην Επιτροπή, είμαστε εδώ για να προχωρήσουμε και σε άλλες διορθωτικές παρεμβάσεις, αν χρειαστεί, εντός των πλαισίων του δημοσιονομικού χώρου.

Σε ό,τι αφορά στην απαλλαγή από την υποχρέωση καταβολής του φόρου διαμονής, θα πρέπει να επισημάνω ότι εντάσσονται σε αυτήν τη ρύθμιση περιπτώσεις, όπου ο φόρος διαμονής έχει ήδη εισπραχθεί από τη βρετανική εταιρεία και δεν έχει καταβληθεί στις επιχειρήσεις, όπως, επίσης και οι περιπτώσεις που υπόχρεοι για την καταβολή του φόρου διαμονής είναι οι διαμένοντες στις εν λόγω επιχειρήσεις. Δηλαδή, τα ξενοδοχεία και τα τουριστικά καταλύματα θα εκδώσουν τα ειδικά στοιχεία και θα αναγράψουν σε αυτά το φόρο διαμονής, αλλά δεν θα τα συμπεριλάβουν στις δηλώσεις που θα υποβληθούν για την περίοδο Σεπτεμβρίου – Οκτωβρίου 2019.

Η Κυβέρνηση λειτουργεί ορθολογικά και τεκμηριωμένα ως προς τις νομοθετικές ρυθμίσεις που φέρνει στο Κοινοβούλιο.

 Ορθολογική παρέμβαση, είναι αναμφίβολα η παράταση της προθεσμίας υποβολής αιτήσεων για τη ρύθμιση οφειλών προς τους δήμους μέχρι τις 31 Δεκεμβρίου 2019 και για οφειλές που έχουν βεβαιωθεί ή θα βεβαιωθούν έως τις 29 Νοεμβρίου του τρέχοντος έτους.

Θα ήθελα επίσης να αναφερθώ στη διάταξη για τη δημιουργία ενός ειδικού αποθεματικού, αλλά για την ανάγκη που την επέβαλε. Την επέβαλε η ανάγκη να αντιμετωπιστούν με αποτελεσματικό και πρακτικό τρόπο, λειτουργικά προβλήματα του κράτους. Το ειδικό αποθεματικό θα αξιοποιείται για δαπάνες που είναι μεν προβλέψιμες, αλλά εμπεριέχουν στοιχεία αβεβαιότητας. Διευκολύνονται έτσι τα Υπουργεία που δεν θα είναι αναγκασμένα να διαθέτουν στους τακτικούς προϋπολογισμούς τους δαπάνες, το ύψος των οποίων δεν μπορούν με βεβαιότητα να προβλέψουν με αποτέλεσμα να παρουσιάζεται το φαινόμενο της υποεκτέλεσης του τακτικού προϋπολογισμού, αλλά και να μην αντιμετωπίζονται οι λειτουργικές ανάγκες.

Σε αυτές τις περιπτώσεις κατά το παρελθόν, η υποεκτέλεση του προϋπολογισμού οδηγούσε σε νέους φόρους, σε μη προϋπολογιζόμενα υπερπλεονάσματα που ουσιαστικά αποτελούσε «τροχοπέδη» για την ανάπτυξη.

Και φυσικά τηρούνται απόλυτα οι κανόνες της δημοσιονομικής εξυγίανσης, αφού προβλέπεται ότι το ύψος του ειδικού αποθεματικού δεν θα μπορεί να ξεπεράσει το 50% της πίστωσης που εγγράφεται ως αποθεματικό στον κρατικό προϋπολογισμό, ενώ το άθροισμα των δύο αποθεματικών δεν μπορεί να υπερβαίνει το ανώτατο όριο που προβλέπεται ως αποθεματικό στον κρατικό προϋπολογισμό.

Κυρίες και κύριοι συνάδελφοι, ούτε λίγο ούτε πολύ, επειδή προφανώς δεν είχαν σοβαρά επιχειρήματα να αντιτάξουν, κάποιοι μας κατηγορούν, ότι βελτιώνουμε το νόμο για την προστασία της πρώτης κατοικίας που φέραμε πριν από λίγο καιρό. Και φυσικά αυτό κάνουμε και αν χρειαστεί θα το κάνουμε και ξανά, αφού δεν πρόκειται για μια στατική διαδικασία. Αξιολογούμε την απόδοση της ρύθμισης, καταγράφουμε προβλήματα και προχωράμε σε μια διαρκή επικαιροποίηση και βελτίωση του πλαισίου.

Όπως είπα και στην αρχική μου ομιλία για το νομοσχέδιο θα υπάρξουν και νέες βελτιώσεις που θα αποσκοπούν στην κατάργηση των απαιτούμενων δικαιολογητικών, ώστε να καταστεί η διαδικασία ευκολότερη και ταχύτερη για τους πολίτες.

Από εκεί και πέρα οι βελτιωτικές παρεμβάσεις που έρχονται με αυτό το νομοσχέδιο, έχουν στο σύνολό τους θετικό πρόσημο και φαντάζομαι ότι θα έχουν διακομματική συναίνεση.

Αναφέρομαι: πρώτον, στη δυνατότητα που δίνεται σε οφειλέτες να υποβάλουν αίτηση για να προστατέψουν την κύρια κατοικία τους, ακόμα και αν διαμένουν σε μισθωμένο ή παραχωρημένο ακίνητο εκτός της περιφερειακής ενότητας στην οποία βρίσκεται η κύρια κατοικία τους.

Δεύτερον, στη δυνατότητα να συμμετέχει εγγυητής μικρότερης ηλικίας σε περιπτώσεις ηλικιωμένων οφειλετών που μέχρι τώρα δεν μπορούσαν να ωφεληθούν από τη ρύθμιση των δόσεων σε βάθος εικοσιπενταετίας.

Τρίτον, στη δυνατότητα προστασίας ολόκληρης της κατοικίας με αίτηση μόνο του ενός συνιδιοκτήτη για τις περιπτώσεις που υπάρχουν περισσότεροι από ένας ιδιοκτήτες.

Τέταρτον, στη δυνατότητα να αξιοποιούν το δικαίωμα της κρατικής επιδότησης όλοι οι συνιδιοκτήτες που αιτούνται της προστασίας της κύριας κατοικίας.

Πέμπτον, στη διευκόλυνση υποβολής αιτήσεων για τις περιπτώσεις οφειλετών που βρίσκονται αποδεδειγμένα σε διάσταση με έναν εκ των δύο να μπορεί να καταθέτει αίτηση.

Έκτον, στη μέριμνα για την περίπτωση που χρειαστεί να επανυποβληθεί κάποια αίτηση λόγω ελλείψεων ή σφαλμάτων, σύμφωνα με την οποία θα διατηρείται η προστασία της κύριας κατοικίας στο μεσοδιάστημα που μεσολαβεί μέχρι την επανυποβολή.

Έβδομον, στη δυνατότητα που δίνεται στους οφειλέτες που έχουν λάβει στεγαστικό δάνειο από εταιρείες παροχής πιστώσεων, δηλαδή και από ανώνυμες εταιρείες που νόμιμα παρέχουν δάνεια, να ρυθμίζουν τις οφειλές τους και να προστατεύουν την κυρία κατοικία τους, μέσω της πλατφόρμας.

Πρέπει, επίσης, να επισημανθεί ότι οι βελτιωτικές αυτές παρεμβάσεις ισχύουν, όχι μόνο για τις νέες αιτήσεις που θα υποβληθούν, αλλά και για τις αιτήσεις που έχουν ήδη υποβληθεί, αλλά δεν έχουν ολοκληρωθεί.

Κυρίες και κύριοι συνάδελφοι, την Πέμπτη στην Ολομέλεια θα έχουμε τη δυνατότητα να πούμε περισσότερα. Εύχομαι και ελπίζω να λειτουργήσουμε όλοι εποικοδομητικά.

Η Κυβέρνηση θα συνεχίσει να προχωρά σε νομοθετικές παρεμβάσεις που βελτιώνουν την ζωή των πολιτών και επόμενος σταθμός σε αυτήν την προσπάθεια θα είναι το φορολογικό νομοσχέδιο, που βρίσκεται ήδη σε διαβούλευση.

Πρόκειται για ένα φορολογικό νομοσχέδιο με αναπτυξιακό χαρακτήρα και στόχευση, γιατί εμείς πιστεύουμε ότι η φορολογική πολιτική μιας κυβέρνησης πρέπει να έχει, κυρίως, αναπτυξιακά χαρακτηριστικά.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε και εμείς τον κ. Υπουργό, για την τοποθέτηση του.

Κυρίες και κύριοι συνάδελφοι, ολοκληρώθηκε και η Β’ ανάγνωση του σχεδίου νόμου του Υπουργείου Οικονομικών.

Εισερχόμαστε στην ψήφιση επί των άρθρων. Μετά τις τοποθετήσεις των Εισηγητών και των Ειδικών Αγορητών των κομμάτων προκύπτει ότι: τα Άρθρα 1-21 του νομοσχεδίου γίνονται δεκτά, ως έχουν, κατά πλειοψηφία.

Γίνεται δεκτό και το ακροτελεύτιο άρθρο, κατά πλειοψηφία.

Επομένως, το σχέδιο νόμου του Υπουργείου Οικονομικών «Κύρωση α) της από 25.09.2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β) της από 30.09.2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ) της από 04.10.2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α΄ 150) και άλλες διατάξεις», γίνεται δεκτό επί της Αρχής, επί των Άρθρων και στο σύνολό του, κατά πλειοψηφία.

Σας ευχαριστώ πολύ.

Την Πέμπτη το νομοσχέδιο εισέρχεται στην Ολομέλεια, αμέσως μετά τον Κοινοβουλευτικό Έλεγχο. Θα βγει ημερήσια διάταξη.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Από την Διαρκή Επιτροπών Οικονομικών Υποθέσεων παρόντες ήταν οι βουλευτές κ.κ. Βολουδάκης Κωνσταντίνος - Μανούσος, Ιατρίδη Τσαμπίκα (Μίκα), Καββαδάς Αθανάσιος, , Καλογιάννης Σταύρος, Κατσαφάδος Κωνσταντίνος, Λιβανός Σπυρίδων – Παναγιώτης (Σπήλιος), Μπουκώρος Χρήστος, Ρουσόπουλος Θεόδωρος, Τσαβδαρίδης Λάζαρος, Ελευθεριάδου Σουλτάνα, Παπαδόπουλος Αθανάσιος, Παπαχριστόπουλος Αθανάσιος (Θανάσης), Συρμαλένιος Νικόλαος, Φλαμπουράρης Αλέξανδρος και Βιλιάρδος Βασίλειος.

Από την Διαρκή Επιτροπών Κοινωνικών Υποθέσεων παρόντες ήταν οι βουλευτές κ.κ. Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Λιάκος Ευάγγελος, Λιούπης Αθανάσιος, Μαραβέγιας Κωνσταντίνος, Μαρκόπουλος Δημήτριος, Πλεύρης Αθανάσιος (Θάνος), Πνευματικός Σπυρίδων, Παπαδόπουλος Μιχαηλ, Υψηλάντης Βασίλειος, Αβραμάκης Ελευθέριος, Αχτσιόγλου Ευτυχία, Θραψανιώτης Εμμανουήλ, Μεϊκόπουλος Αλέξανδρος, Ξανθός Ανδρέας, Καφαντάρη Χαρούλα, Φωτίου Θεανώ, Λαμπρούλης Γεώργιος και Αθανασίου Μαρία.

 Τέλος και περί ώρα 12:50΄ λύθηκε η συνεδρίαση.

 **Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΟΙΚΟΝΟΜΙΚΩΝ ΥΠΟΘΕΣΕΩΝ**